Važna uloga crkve u očuvanju zdravih vrijednosti - Glas Srpske\nSrna 25.01.2020 21:03\nDOBOJ - Crkva ima važnu ulogu u očuvanju porodice i zdravih vrednosti od devijantnih sadržaja koji se mladima plasiraju putem društvenih mreža, interneta i multimedije, rekao je đakon Spomen-hrama Rođenja Presvete Bogorodice u Doboju Bojan Jokanović.\nJokanović je uoči večerašnje Svetosavske akademije rekao novinarima da svako treba da se trudi da dosegne ideal ovog prosvetitelja.\nOn je naveo da po ugledu na ovog prosvjetitelja nastavalja misiju opismenjavanja, borbu za pravopis i ćirilicu svojim ilustracijama i karikaturuma “Sizif u borbi za pravopis”, koje su predstavljene širom Republike Srpske, Srbije i Crne Gore, a djeca su ih dobro prihvaćtila.\nPoslanik iz Doboja u Predstavničkom domu Parlamentarne skupštine BiH Sanja Vulić izrazila je zadovoljstvo što su se brojne ustanove i institucije u Doboju odazvale obilježavanju praznika posvećenog Svetom Savi.\nSvetosavska akademija održana je u dobojskom Centru za kulturu i obrazovanje, u organizaciji Arhijerejskog namjesništva dobojskog.\nObilježeno 26 godina od formiranja Sedmog odreda Specijalne brigade\nOsveštani spomen-soba i spomenik u Ljubinju: Čuvaju uspomenu na 62 borca pala za slobodu Srpske


Izvor: NoviMagazin.rs, 12.Maj.2020, 08:44\n"Zasad nisam odustao jer je mislim da je razlog za stupanje u štrajk glađu još uvek prisutan - tužilaštvo još uvek nije reagovalo na činjenicu da je Marjan >> Pročitaj celu vest na sajtu NoviMagazin.rs << Rističević pretučen od strane Boška Obradovića i njegovih pristalica", rekao je Martinović za N1 i dodao da se radi o principu.\nMartinović je rekao da ne insistira na štrajku glađu koji je započeo pre dva dana, ali i upitao šta još treba da se desi pa da tužilaštvo reaguje na napad na poslanika Marijana Rističevića.\n"Fizički napadati kolegu poslanika zato što ne misli kao vi, i to sa 15 huligana koje ste doveli, ne može da se toleriše u civilizovanoj demokratskoj državi. Kao što su huligani pretukli Marijana Rističevića tako sutra mogu da pretuku vas, mene, bilo kog građanina", kazao je Martinović.\nNaveo je da u štrajk glađu nije stupio kako bi sebe promovisao ili izigravao "mučenika".\n"Možda je štrajk neka vrsta pritiska na tužilaštvo ali se postavlja pitanje šta je alternativa ako svi okrenemo glavu na nasilje", upitao je šef poslanika naprednjaka.\nMartinović je dodao da je tužilaštvo "trebalo da reaguje", i da je ono reagovalo, na napad na jednog od opozicionih lidera Borka Stefanovića, ali i upitao zašto sad ne reaguje kada je napadnut Marijan Rističević.\n"Ne sme Borko Stefanović da bude žrtva fizičkog nasilja zato što podržava Dragana Đilasa ali ne sme ni Marijan Rističević da bude žrtva zato što podržava Aleksandra Vučića", kazao je Martinović.\nPredsednik Srbije Aleksandar Vučić je pozvao Martinovića i njegovu koleginicu Sandru Božić da prekinu štrajk glađu u koji su stupili zahtevajući da tužilaštvo pokrene postupak protiv osoba koje su učestvovale u neredima tokom skupa koji su u petak ispred tog zdanja organizovale Dveri.\nPoslanik Srpske napredne stranke Aleksandar Martinović je izjavio za N1 da je odlučio da nastavi štrajk glađu, uprkos pozivu predsednika Srbije da od tog čina odustane..."Zasad nisam odustao jer mislim da je razlog za stupanje u štrajk glađu još uvek prisutan - tužilaštvo još uvek nije reagovalo...


Tretman otpadne vode >\nPotapajući ejektor u obliku trube, postavlja se na pumpe B tipa\nIzlazni otvor ø : 25 - 50\nIzlazna snaga (kW) : 0,75 - 5,5\nBroj polova : 2 • 4\nRadno kolo : Kanalno\nBajpas priključen na izlazu, vraća deo vode nazad u sistem i stvara vrtlog. Ovaj vrtlog stabilizuje i pojačava usis čak i kada se vazduh, voda i prljavština usisavaju istovremeno\nPotapajući aeratori - samousisni - laki za održavanje - laki za postavljanje\nIzlazni otvor ø : 32 - 150\nIzlazna snaga (kW) : 0,75 - 40\nPrehrambena otpadna voda\nPoljoprivredna otpadna voda\nKomunalna otpadna voda\nGlibne pumpe, pogodne za najzahtevnije poslove. Imaju 4-polni motor i veoma su trajne i kvalitetne\nIzlazni otvor ø : 80 - 200\nIzlazna snaga motora (kW) : 4,0 - 18,0\nBroj polova : 4\nVrsta protoka : Potis na gore (sa strane)\nTsurumijevo značajno iskustvo u konceptu dugotrajnom projektovanja proizvoda za transport vode, prošireno je gamom proizvoda za obradu otpadnih voda.\nOvi specijalni i jedinstveni Tsurumi proizvodi mogu se koristiti, ne samo u mehaničkom i biološkom delu pročišćavanja otpadnih voda, nego takođe i u drugim apliakacijama.\nTsurumi je "sve na jednom mestu" za sve vaše potrebe u industriji i komunalnim uređajima za obradu otpadnih voda.\nTsurumi rešetke koriste se za uklanjanje krutih čestica u prvom stepenu pročišćavanja otpadnih voda. Tsurumi rešetke su trajno i efikasno rešenje za primarnu finu obradu otpadnih voda i nude se sa nekoliko različitihvelilčina razmaka između štapova za različite veličine krutih čestica.\npumpe sa mešačem\nTsurumijeva serija KRS pumpi sa mešačem je dokazano pouzdano rešenje kad se radi o uklanjanju sedimenta iz taložnika. Obzirom da je izvorno projektovana za teške uslove rada u građevinskom sektoru, KRS se može efikasno nositi sa srednjim i visokim sadržajem peska ili mulja.\nPotapajući separator mulja FSP uključuje ubrizgivač (usisni mehanizam) za delotvornije prikupljanje mulja\nPlutajuće nečistoće lako se uklanjaju.\nTsurumi membranski aerator serije TLD konstruisan je za aeraciju otpadne vode u biološkom stepenu prečišćavanja.\nOvi su aeratori takođe pogodni za aeraciju čiste vode u akvakulturi, ribnjacima i akvarijumima. Pokreće ih AC monofazni motor, pa se može koristiti u standardnoj električnoj mreži u domaćinstvima.\nTsurumi aeratori imaju jeftinu i brzu ugradnju, dajući efekt aeracije i miješanja fekalne vode.\nMogu se ugraditi u bilo koji tank i ne zahtevaju kompresor. Tsurumi aeratori imaju jedinstveno zaptivanje vazduhom, koji osigurava da mehanički zaptivač nikada ne dođe u dodir sa tečnošću za vreme rada. Ova inovacija, zajedno sa nekoliko drugih, poboljšava ukupnu pouzdanost proizvoda.\nTsurumi pumpa za prelivanje (dekantiranje) nudi isplativo rešenje, koje može produžiti vek trajanja uređaja za pročišćavanje otpadnih voda, tako što uklanja površinsku vodu iz tanka (bazena). Zadržava se plivajuće smeće i uronjeni otpad, smanjujući ukupni.\nInovativni proizvodi za prečišćavanje otpadnih voda\nEfikasna aeracija iz palete najnaprednijih Tsurumijevih proizvoda.\nPumpamo život u farme.


Sporovi povodom registrovanih .rs domena rešavaju se pred Komisijom za rešavanje sporova povodom registracije nacionalnih internet domena pri Privrednoj komori Srbije. Sedište Komisije je u Beogradu, Resavska 15.\nPodnošenjem zahteva za registraciju nacionalnih internet domena, odnosno prihvatanjem Opštih uslova, registrant prihvata nadležnost Komisije za rešavanje sporova. Tužilac prihvata nadležnost Komisije za rešavanje sporova u vezi sa nacionalnim internet domenom pokretanjem postupka pred Komisijom. Prihvatanjem nadležnosti Komisije strane u postupku se ne odriču prava na traženje sudske zaštite u stvari koja je predmet postupka.\nRNIDS i Privredna komore Srbije su, po ustaljenoj praksi u svetu, regulisali rešavanje eventualnih sporova oko prava nad registrovanim nacionalnim internet domenima kroz proces rešavanja ovih sporova pred Komisijom. Ovakav način predstavlja brži, jeftiniji i efikasniji proces rešavanja sporova u odnosu na procese koje se vode pr


GFF razvija tržište energetske efikasnosti u Crnoj Gori kroz kredit od 1.500.000 eura odobren Alter Modusu – Bankar.me\nAugust 2, 2019 Članci, CRNA GORA, PROMO, SVE VIJESTI Leave a comment\nInvesticija za poboljšanje pristupa kreditiranju energetske efikasnosti (EE) preduzetnicima u Crnoj Gori\nOčekivana godišnja ušteda primarne energije približno 5.800 MWh i smanjenje emisije CO2 procjenjuje se na 1.8000 metričkih tona\nGreen for Growth Fund (GGF) odobrio je dugoročni kredit od EUR 1.500.000 Mikrokreditnoj finansijskoj instituciji Alter Modus. Ova transakcija dalje širi i diversifikuje teritoriju i opseg djelovanja fonda kroz finansiranje rastućeg tržišta energetske efikasnosti u Crnoj Gori. Nova investicija će podržati ovu mikrokreditnu finansijsku instituciju u daljem širenju kreditiranja energetske efikasnosti na odgovoran način.\nAlter Modus je vodeća mikrokreditna finansijska institucija u Crnoj Gori, koja servisira preko 21.000 klijenata kroz mrežu od 18 poslovnica koje pokrivaju sve regije u zemlji. Novi kredit će omogućiti Alter Modusu da nastavi sa kreditiranjem svojih postojećih klijenata u cilju smanjenja emisije i potrošnje energije u stambenim i poslovnim jedinicama, uglavnom kroz poboljšanje termičkih svojstava zgrada kroz krovnu i zidnu izolaciju i zamjenu prozora i vrata. Pored odobrenog kredita, GGF će pružiti Alter Modusu tehničku pomoć u cilju podizanja stručnosti institucije u dijelu kreditiranja mjera energetske efikasnosti.\nOlaf Zymelka, predsjednik GGF-a, izjavio je: „GGF je zadovoljan što širi partnerstvo sa Alter Modusom, kao institucijom koja je snažno posvećena obezbjeđivanju zelenih finansija kojim se postiže pozitivan društveni i ekološki uticaj. Nakon što su sredstva prvog finansiranja od strane GGF-a, u iznosu od oko EUR 3.100.000 dobro iskorištena, vjerujemo u dalji uspjeh sa ovom drugom investicijom.“\nAna Kentera, izvršni direktor Alter Modusa, izjavila je: „Iz godine u godinu u Crnoj Gori raste potencijal za ulaganje u projekte energetske efikasnosti. Kroz osvješćivanje javnosti o benefitima mjera smanjenja emisije i potrošnje energije, nadamo se da će se u Crnoj Gori razviti ovaj sektor. Na ovaj način, afirmišemo našu poziciju društveno odgovorne institucije koja prepoznaje važnost energetske efikasnosti u podizanju kvaliteta života u Crnoj Gori.“\nGreen for Growth Fund pomaže smanjenje potrošnje energije i prevenciju emisije CO2. Ovaj cilj postiže obezbjeđivanjem finansija biznisima i domaćinstvima na tržištima 19 zemalja Jugositočne Evrope uključujući Tursku, susjednih regija – Istoka i Bliskog Istoka i Sjeverne Afrike. Koristeći mješovitu strukturu finansiranja u saradnji sa lokalnim partnerskim institucijama, GGF podiže svijest i sprovodi aktivnosti zelenih finansija. Fond kombinuje svoju finansijsku ponudu sa prilagođenom tehničkom pomoći koja pomaže izgradnju kapaciteta što dovodi mjere energetske efikasnosti, obnovljivu energiju i bolje upravljanje izvorima u glavne tokove. Pored toga, upravljanjem ekološkim i društvenim rizikom koje su u vezi sa investicijama fonda, GGF uspostavlja standarde za svoje partnere i podržava ih da ojačaju sopstvene sisteme društvenog i ekološkog upravljanja, u skladu sa zahtjevima.\nGGF je osnovan u decembru 2009. godine kao javno privatno partnerstvo od strane Njemačke razvojne banke (KfW) i Evropske investicione banke (EIB), uz finansijsku pomoć Evropske komisije, Njemačkog saveznog ministarstva za ekonomsku saradnju i razvoj, Evropske banke za obnovu i razvoj (EBRD) i Austrijske razvojne banke (OeEB). Sve veću bazu investitora fonda čine donatorske agencije, međunarodne finansijske institucije i institucionalni privatni investitori, uključujući Međunarodnu finansijsku korporaciju (IFC), Holandsku razvojnu banku FMO i Njemačku etičku banku GLS. Finance in Motion GmbH savjetuje GGF, dok MACS Management & Consulting Services GmbH, iz Frankfurta na Majni ima ulogu tehničkog savjetnika.\nZa više informacija posjetite www.ggf.lu i pratite nas na Twitter-u @GreenGrowthFund\nO ALTER MODUSU\nMFI Alter Modus DOO je najveća mikrokreditna finansijska institucija u Crnoj Gori, specijalizovana za kreditiranje preduzetnika sa ciljem investiranja u razvoj njihovih biznisa, kao i za kreditiranje domaćinstava pri kupovini i/ili unapređenju prostora za stanovanje. Osnovana je sa strateškim ciljem da bude prvi izbor mikro i malih biznisa za finansiranje njihovih potreba u Crnoj Gori. Alter Modus već 20 godina uspješno pruža usluge mikrokreditiranja u Crnoj Gori, sa sjedištem u Podgorici, dok se poslovanje obavlja u 18 filijala, ekspozitura i part-time poslovnica širom Crne Gore, u kojima se trenutno servisira više od 21.000 klijenata.\nKontakt s medijima, GGF\nTelefon: +49 (0)69 271 035-171\nKontakt s medijima, ALTER MODUS\nTelefon: +382(69) 010 308\nPrevious Avgust u CentreVille Hotel & Experiences i The Living Room Podgorica\nSljedeći Podgorička banka zapošljava: Blagajnik, ekspozitura Kolašin


Ulazak Hrvatske u EU – bolja pozicija za srpske kompanije – Nadlanu.com\nUlazak Hrvatske u EU – bolja pozicija za srpske kompanije\nObjavljeno 30. juna 2013. / 12:19:01\nUlazak Hrvatske u Evropsku uniju doneće kompanijama iz Srbije priliku da se bolje pozicioniraju na hrvatskom tržištu, kao i da povećaju plasman u zemlje CEFTA regiona kao i EU.\nHrvatska će sticanjem statusa punopravne članice EU 1. jula, prestati da bude članica CEFTA sporazuma, i prihvatiće zajednički režim trgovine EU. Tako će trgovina sa Hrvatskom po njenom ulasku u EU biti regulisana Sporazumom o stabilizaciji i pridruživanju (SSP), što će izvoz hrvatske robe učiniti nepovoljnijim, ukazali su stručnjaci.\nU Srbiji posluje oko 200 firmi sa hrvatskim kapitalom koje proizvedenu robu izvoze i u Hrvatsku, a može se očekivati da će to činiti i na tržište EU lakše i u većoj meri kada Hrvatska postane članica EU .\nPomoćnica ministra trgovine Bojana Todorović izjavila je Tanjugu da se može očekivati da ulazak Hrvatske u EU pruži priliku da se prevaziđu ograničenja koja postoje i predstavljaju nelojalnu konkurenciju za srpske proizvođače na hrvatskom tržištu i da se to tržište konačno otvori za proizvode iz Srbije.\nŠansa na tržištu CEFTA regiona\nSrbija bi nakon ulaska Hrvatske u EU, mogla da poveća plasman svojih poljoprivrednih proizvoda na tržište CEFTA regiona, jer će hrvatska roba biti skuplja i manje konkurentna zbog povećanja carina, rekla je ranije Jadranka Zenić-Zeljković, savetnik u Ministarstvu trgovine.\nPrema pisanjima hrvatske štampe, kada Hrvatska uđe u EU, izvoz u Srbiju koštaće ih trostruko više, u Makedoniju dvostruko, dok će u BiH umesto nulte carine imati 15 odsto davanja, odnosno 10 miliona evra novih troškova, navela je Todorović.\nSrbija i ostale članice CEFTA mogu da iskoriste taj moment i plasiraju više proizvoda u regionu, imajući u vidu da su među njima potpuno eliminisane carine za sve poljoprivredno-prehrambene proizvode.\nKada je u pitanju razmena industrijskih dobara, ništa se neće promeniti nakon 1. jula 2013 – prema CEFTA sporazumu razmena se odvija bez carine, a SSP predviđa da Srbija može slobodno da izvozi industrijske proizvode na tržište EU.\nSrbija će primenjivati carine za uvoz iz Hrvatske u skladu sa SSP od 1. jula 2013. do 1. januara 2014, a nakon toga Hrvatska će imati bescarinski pristup srpskom tržišu za sve svoje industrijske proizvode kao i sve EU članice.\nUlaskom u EU u Hrvatskoj će se striktno primenjivati tehnički propisi i standardi za industrijske i sanitarni i fitosanitarni propisi za poljoprivredne proizvode kao i u EU, a ukoliko Srbija ne ispuni zahteve u vezi s ovim propisima, neće moći da izvozi u Hrvatsku, upozorila je Todorović.\nNepovoljnost u izvozu šećera\nKako su istakli u Privrednoj komori Srbije (PKS) ulazak Hrvatske u EU međutim, donosi i neke nepovoljnosti po Srbiju po pitanju izvoza šećera. Naime, količina šećera iz Srbije koja se plasira na tržište Hrvatske biće uključena u ukupnu kvotu za izvoz šećera u EU koja iznosi 180.000 tona.\nOve promene mogu predstavljati podsticaj proizvođačima i izvoznicima u Srbiji ka bržoj primeni evropskih standarda, što bi bilo potpomognuto i kroz evropsku bespovratnu finansijsku pomoć.\nMeđutim, ulazak Hrvatske u EU bi generalno trebalo da ima pozitivne efekte s aspekta pribavljanja sertifikata o usklađenosti za određene proizvode, kazala je Todorović.\nNajveće promene u regionu dogodiće se pri izvozu prehrambenih proizvoda iz Hrvatske u Bosnu i Hercegovinu. To se pre svega odnosi na mleko i mlečne proizvode, meso, keks i cigarete, čija će konkurentnost biti smanjena i što predstavlja izuzetnu priliku za srpske proizvođače, ocenila je Zenić-Zeljković.\nCigarete, mesni i mlečni i proizvodi konditorske industrije uvezeni iz Hrvatske u Srbiju biće skuplji, jer će prema nekim proračunima, carina na određene proizvode biti povećana sa prosečnih 4,5 odsto na 13,2 odsto, precizirala je Zenić-Zeljković.\nTako će na primer, Srbija prema SSP, moći da izvozi cigarete u Hrvatsku bez carine, a može se očekivati da će doći do količinskog smanjenja uvoza hrvatskih cigareta, koje će biti skuplje usled četvorostrukog povećanja carina.\nDuvan i proizvodi od duvana će se iz EU uvoziti po carini od 56,7 odsto, tako da će Srbija imati prednost u izvozu duvana u Hrvatsku i na CEFTA tržište.\nHrvatska danas slavi ulazak u Evropsku uniju\n"Kronen cajtung": Hrvatska je problematično dete koje se ukrcava na Titanik\nEU PREDLAŽE: Zemlje treba da se razvijaju uz pomoć droge i prostitucije\nPomoć iz EU: Nije milijarda već najviše 10 miliona evra pomoći?\nDačić: EU će nam pomoći


TV Banat / DRUGI DEO VEŽBE SAREX 38-19 ODRŽAN U VRŠCU\n16:16 SREDA, 18. 09. 2019. - 16:16 Autor: Marija Trišić\nU drugom delu vežbe u organizaciji Direktorata civilnog vazduhoplovstva, u dnevnim uslovima, prikazane su procedure i postupci u slučaju udesa manjeg vazduhoplova u zoni aerodroma, udesa manjeg vazduhoplova na nepristupačnom terenu i evakuacije paraglajderiste sa drveta na nepristupačnom terenu. U pitanju je najkompleksnija i najsveobuhvatnija vežba Direktorata civilnog vazduhoplovstva:\n„Nije lako uskladiti ministarstva unutrašnjih poslova, odbrane, zdravlja, kliničke centre, lokalne samouprave, gorsku službu spašavanja, crveni krst i ostale učesnike ujednoj ovakvoj vežbi. Pokazali smo da Direktorat ima kapacitet, kadrove i sistem koji može da obezbedi efikasnu službu traganja i spasavanja u Republici Srbiji“, istakao je nekadašnji komandant helikopterske jedinice MUP RS, ekspert za traganje i spasavanje, i član UO Direktorata civilnog vazduhoplovstva Vladan Kostić.\nČitav predstavljeni sistem traganja i spasavanja, uspostavljen je u skladu sa međunarodnim zahtevima i standardima, a to je jedna od obaveza koju je naša zemlja uspešno izvršila, kako je ocenila Međunarodna organizacija civilnog vazduhoplovstva:\n„Naši zakoni i naše procedure usklađeni su sa međunarodnim standardima 93,3%, što nas svrstava među prvih pet u Evropi. Prepoznavši dobre rezultate, Međunarodna organizacija je napravila i jednu radionicu na kojoj smo okupili predstavnike dvadeset zemalja, četiri međunarodne organizacije, i svi oni su danas i tokom jučerašnjeg dana prisustvovali ovoj vežbi i uverili se da naš sistem traganja i spasavanja funkcioniše besprekorno“, napominje šef spasilačko-koordinacionog centra Direktorata civilnog vazduhoplovstva, Nikola Šarančić.\nU prikazima su učestvovali i Pilotska akademija SMATSA, na čijem aerodromu se sve odvijalo, Privredna avijacija, Kontrola letenja Srbije i Crne Gore, policija i vatrogasno-spasilačka i služba hitne pomoći iz Vršca, kao i volonteri CK Srbije, a vežbi su prisustvovali predstavnici ministarstava, Vojske Srbije i drugih relevantnih institucija.


13. sep. 2018. 10:30 Objavljeno u OSTALO, VIJESTI IZ SVIJETA\n“Očekujemo ne samo dobru prezentaciju Srbije i rezultata, već i potpisivanje bar desetak ugovora od 1,5 milijardi dolara, kao i nove investicije”, rekao je Mali povodom Vučićeve posjete Kini početkom naredne sedmice.\nGovoreći o ekonomskoj situaciji u Srbiji, Mali je istakao da je stopa rasta privrede u prvih šest mjeseci ove godine iznosila 4,9 odsto.\n“Rast bruto društvenog proizvoda je među dve najveće stope rasta u Evropi u ovom trenutku. Raste nam i građevinska industrija i prerađivačka industrija i poljoprivreda”, rekao je Mali za Radio-televiziju Srbije.\nMali je istakao i da u oblasti fiskalne politike Srbija ima suficit u budžetu već dvije godine zaredom.\n“Uštedeli smo više i to je novac koji ostaje u budžetu. Što se investicija tiče, imamo 1,4 milijarde evra investicija u prvih šest meseci, što je za 15,6 odsto više nego prošle godine”, rekao je on.\nPrema njegovim riječima, na osnovu toga stvoreni su osnovi za povećanje penzija i plata u javnom sektoru.\n“Upravo zbog tih rezultata mi idemo sa nikada većim penzijama od 1. oktobra, idemo sa povećanjem plata u javnom sektoru do kraja godine”, rekao je Mali. Srna\nKljučne riječi: izbor, kina, mali, srbija


Objavljena lista najvećih gubitnika i dobitnika među milijarderima - Sputnjik Srbija\n14:19 06 April 2020\n22:42 28.12.2018 Preuzmite kraći link\nSa druge strane, direktor kompanije „Amazon“ Džef Bezos najveći je dobitnik, jer ovu godinu završava bogatiji za 27,9 milijardi dolara, odnosno sa ukupnim bogatstvom od 126,2 milijarde američkih dolara.\nBezosa u stopu prati japanski milijarder Tašadi Janaji, koji je zahvaljujući svojim akcijama kompanije „Uniklo“ ostvario zaradu veću za sedam milijardi dolara, prenosi Tanjug.\nNa trećem mestu najvećih dobitnika nalazi se izvršni direktor naftne kompanije „Lukoil“ Vagit Alekperov, koji je ostvario dobit od 4,6 milijardi dolara.\nNa listi gubitnika, Zakerberga prati Amanasio Ortega, osnivač kompanije „Inditeks“ koja je odgovorna za brendove kao što su „Zara“, „Berška“ i „Masimo Duti“, koji je izgubio 16,2 milijarde dolara, što je uzrokovanim lošim poslovnim izveštajima.\nOve godine se od 14 milijardi dolara oprostio i Džordž Šefler, osnovač „Šefler auta“, a kako navodi „Forbs“, pad prodaje automobila u Evropi i Kini „očigledno je uticao na proizvođača guma i auto delova“.\nForbsova lista najbogatijih, lista najbogatijih ljudi, Forbs, Džef Bezos, Mark Zakerberg\n06/04 13:37 Bivši predsednik Bugarske: Predsednici manipulišu strahom ljudi


Mondo\t11.11.2017 16:31\nMilan Mačvan biće jedan od igrača koji će sa Srbijom započeti kvalifikacije za Svetsko prvenstvo 2019. godine u novembru na duelima protiv Austrije i Gruzije.\nSa Srbijom je uvek bio deveruša, a nikada mlada. Okitio se medaljama na velikim takmičenjima, ali samo srebrnim - na Evropskom prvenstvu 2009. i 2017, a zatim i na Olimpijskim igrama prošle godine u Rio de Žaneiru. U vitrini još uvek nema najsjajnije odličje.\n"Nadamo se da ćemo u narednih nekoliko godina konačno osvojiti zlatnu medalju. To bi trebalo da bude kruna naše generacije. Nekako nismo imali sreće od kada smo 2009. godine postali članovi seniorskog tima. Osvojili smo medalje, ali četiri srebrne", izjavio je za sajt FIBA Mačvan, koji nije nastupao na Svetskom prvenstvu u Španiji 2014. godine.\nNedostaje mu u kolekciji zlato, kao i medalja sa svetskih šampionata, pa će Mundobasket u Kini kroz dve godine biti dobra prilika da spoji to na najbolji način.\n"Igraćemo na najvećoj svetski sceni u Kini 2019. Imaćemo svi oko 30 godina, bogato iskustvo i nadam se da ćemo svi igrati za reprezentaciju, uključujući i igrače iz NBA lige i da ćemo imati najjači mogući tim", istakao je košarkaš Bajerna.\nOn je rekao da se uvek raduje nastupu za nacionalni tim.\n"Biće opet lepo igrati za reprezentaciju. 'Rosteri' su malo izmešani, ali mi moramo da radimo svoj posao i velika je čast igrati za svoju zemlju. Moramo da izborimo plasman na Mundobasket", naveo je Mačvan uoči prvih mečeva koji dolaze - 24. novembra protiv Austrije i tri dana kasnije protiv Gruzije u Beogradu.\n"Uvek je lepo videti poznata lica, prijatelje. Imamo sjajnu hemiju u reprezentaciji, tako je zaista divno provoditi vreme sa igračima, trenerima, medicinskim timom. To je nešto čemu se uvek radujem i svi ostali. To je stvarno zadovoljstvo", naveo je Mačvan, jedan od 24 igrača koje je selektor Aleksandar Đorđević uvrstio na spisak za prva dva kola kvalifikiacija za Mundobasket.\nO IZGUBLJENOM FINALU\nMilan Mačvan osvrnuo se i na učinak na poslednjem velikom takmičenju - srebrnu medalju osvojenu na Evropskom šampionatu u septembru. Srbija je izgubila finale od Slovenije. "Nisam zadovoljan jer smo izgubili finale. Znam da naše ambicije nisu bile iste kada smo stigli na šampionat, ali na kraju niko ko igra u finalu ne voli da izgubi. Želeli smo da osvojimo to zlato, ali u životu moraš da živim sa nekim gubicima i da učiš iz njih. U budućnosti moramo biti još bolji. To je bilo još jedno finale za nas u kojem smo stekli novo iskustvo da pokušamo da u narednih nekoliko godina osvojimo zlato", rekao je Mačvan.


Hiljade građana na ulicama Hongkonga\nM. D.\t 1. jula 2015. 13:50\nIako je hiljade demonstranata izašlo danas na ulice Hongkonga kako bi ponovo pozvali na primenu demokratije u finansijskom centru Azije, broj učesnika protesta vidljivo se smanjio u odnosu na prethodne godine, navodi AP.\nManji broj učesnika protesta ukazuje na smanjenje entuzijazma javnosti za ulične proteste, kao i na nesiguran pravac daljeg delovanja gradskog pokreta za demokratiju nakon što su prošlog meseca postignuti neposredni ciljevi o zaustvaljanju vladinog ograničenog plana izbora, ocenjuje američka agencija.\nOrganizatori su ranije danas najavili da očekuju desetine hiljada građana na protestu dok su lokalni mediji preneli da će oko 3.000 policajaca biti na licu mesta.\nProtest se održava na državni praznik, kojim se obeležava dan kada su Britanci predali Kinezima Hong Kong 1997. godine.\nProtesti i sukobi u Venecueli, na meti vazduhoplovna baza\nProtesti u Venecueli zbog pogibije 22.godišnjeg mladića\nBlokada Kabula- cilj sprečiti ponavljanje nasilnih protesta\nProtesti u Avganistanu, policija ubila 4 osobe?\nProšlu godinu obeležio je niz protesta građana zbog političkih reformi, podseća AP dodajući da je pre sedam meseci završen studenski protest tokom kojeg su demonstranti na 79 dana blokirali ulice u najvažnijim delovima grada zahtevajući da izbori za gradonačelnika tog grada budu slobodni.\nKako ocenjuje ta agencija, današnji protesti obeležavaju početak novog, nesigurnog poglavlja u razvoju gradske demokratije, zaustavljene nakon što poslanici u Hong Kongu nisu podržali vladin nacrt za izbore u junu.\nPlan je predviđao da Peking ima kontrolu nad izborom kandidata što su aktivisti kritikovali kao “lažnu demokratiju” i izdaju obećanja kominističkih lidera da će obezbediti univerzalno pravo glasa u gradu.\nZvaničnici Pekinga i Hongkonga saopštili su da će se budući lideri i dalje birati na veću, koje je većinom sastavljeno od elite naklonjene Pekingu, kao i da će se usredsrediti više na ekonomske probleme nego na ponovno pokretanje procesa političkih reformi.\nUoči današnjih demonstracija, grupa građana okupila se ispred mesta gde se održava ceremonija jutarnjeg podizanja zastave, kojoj su prisustvovali zvaničnici Hongkonga i Pekinga.\nDemonstranti su spalili zastavu Hongkonga, kao i sliku lidera Hongkonga Leung Čun Jinga, kojeg podržava Peking, pozvajući ga da podnese ostavku.\nHong Kong, bivša britanska kolonija, vratio se pod kinesku vlast 1. jula 1997., ali mu je dozvoljeno da zadrži sopstveni finansijski i pravni sistem, kao i prava i slobode građana, poput slobode govora i okupljanja.\nDržavni praznik postao je tradicionalan način da građani protestom iskažu nezadovoljstvo zbog vladine politike i pozovu na potpunu demokratiju.


"Ohrabrilo nas je da je neko nešto i progovorio, pa su to preneli i mediji. Većina medija o našem štrajku i ne izveštava", rekao je predsednik štrajkačkog odbora kompanije Fijat Krajsler\nObjavljeno: 04.07.2017. 10:27h\nFoto: Otvaranje fabrike Fiat 2012. Autor: profimedia\nPredsednik štrajkačkog odbora kompanije Fijat Krajsler automobili (FCA) Zoran Marković izjavio je danas da ga je ohrabrila izjava predsednika Privredne komore Srbije Marka Čadeža o nužnosti da se postigne dogovor poslovodstva i radnika u štrajku i da je za celu privredu loše da ta fabrika ne radi.\n"Ohrabrilo nas je da je neko nešto i progovorio, pa su to preneli i mediji. Većina medija o našem štrajku i ne izveštava", rekao je Marković agenciji Beta i ukazao na, kako smatra, medijsku blokadu o štrajku, ćutanje kompanije o radničkim zahtevima ali i pasivan odnos države, iako je suvlasnik firme.\nOn je najavio da će visoki funkcioneri nekoliko sindikata doći danas oko podne u fabriku i pokušati da se obrate radnicima na protestnom skupu ispred upravne zgrade.\nMarković je ocenio da FCA najverovatnije to neće dozvoliti, pa će se sindikalni funkcioneri obratiti medijima ispred fabričke kapije.\nGeneralni štrajk oko 2.000 proizvodnih radnika iz obe smene u FCA traje već šest dana na njihovim radnim mestima u fabrici.\nZahtevi štrajkača su da se poveća bruto iznos osnovice zarade sa 38.000 na 50.000 dinara, reorganizacijom rada rasterete radnici koji sada obavljaju po nekoliko operacija, isplati bonus efikasnosti radnicima za 2016. godinu i pokriju troškovi prevoza kada nema javnog prevoza u Kragujevcu.


Vakcine možda nisu efikasne protiv nove mutacije | Restart Magazin\nVakcine možda nisu efikasne protiv nove mutacije\nMinistar zdravlja Velike Britanije Sadžid Džavid poručio je da bi vakcine protiv kovida 19 mogle biti manje efikasne protiv novoidentifikovane varijante korona virusa.„Ono što znamo je da ovde postoji značajan broj mutacija, možda duplo veći broj mutacija koje smo videli u varijanti Delta”, rekao je Džavid novinarima, prenosi Rojters.\nNaučnici su upozorili da novi soj korona virusa koji ima „ekstremno veliki broj” mutacija može da izazove nove talase bolesti, zaobilazeći odbrambene mehanizme organizma.\nGenomskim sekvenciranjem je potvrđeno samo 10 slučajeva ove varijante virusa u tri zemlje, ali je ovaj soj izazvao ozbiljnu zabrinutost među nekim istraživačima, jer brojne mutacije mogu omogućiti virusu da zaobiđe imunitet, prenosi „Gardijan”, javlja Tanjug.\nOva varijanta je prvi put primećena u Bocvani, gde je sekvenciranjem potvrđena kod tri slučaja, a još šest je potvrđeno u Južnoafričkoj Republici i jedan slučaj u Hongkongu kod putnika koji se vraćao iz Južne Afrike, navodi britanski list.\n← Eskobar: BiH ima korupcijski, a ne etnički problem\nLukašenko: Amerika želi da izazove rat →\nBorel stiže u Beograd, sastanak sa Vučićem\n31/01/2020 31/01/2020 Urednik\nTrampova savetnica Kelien Konvej podnela ostavku


Poziv kompanijama da se prijave za vakcinaciju radnika u svojim prostorijama - Akta.ba\nPoziv kompanijama da se prijave za vakcinaciju radnika u svojim prostorijama\n24.08.2021. 15:07 / Izvor: Akta.ba\nPredstavnici Udruženja poslodavaca FBiH danas su održali sastanak s ministrom zdravstva KS Harisom Vranićem na kojem je dogovoreno uvođenje procesa imunizacije uposlenika u prostorijama kompanija na području KS.\nS ciljem zaštite života i zdravlja uposlenika, omogućavanja normalnih radnih tokova i kontinuiteta ekonomskih aktivnosti, Udruženje poslodavaca FBiH je predložilo taj sistem kako bi bio ubrzan proces imunizacije.\nMinistarstvo zdravstva KS je podržalo tu inicijativu, te je Udruženje pozvalo članice da do kraja radne sedmice prijave broj radnika koji su zainteresovani za imunizaciju kako bi bila sprovedena iduće sedmice.\nSvi privredni subjekti koji budu onemogućeni izvršiti prijavu za imunizaciju do kraja tekuće sedmice, prijave mogu vršiti od ponedjeljka 30. augusta 2021., te će u tim kompanijama proces imunizacije započeti naknadno, odnosno tokom naredne sedmice.\nUdruženje poslodavaca FBiH uputilo je dopise i ostalim kantonalnim ministrima zdravstva i kriznim štabovima kako bi ista aktivnost bila održana i u drugim kantonima, saopćeno je iz tog udruženja.\nJedinstveno mišljenje Vlade i Kriznog štaba o mjerama imunizacije u KS\nKako je prošao prvi dan vakcinacije u domovima zdravlja KS: Vakcina nema\nOd narednog ponedjeljka vakcinacija i u domovima zdravlja Vogošća, Hadžići i Ilijaš


Završna manifestacija projekta „Partnerstvo za okoliš-Zajednička akcija za Park šuma Hum“ - COOR\nZavršna manifestacija projekta „Partnerstvo za okoliš-Zajednička akcija za Park šuma Hum“\nU četvrtak 20.12.2018. sa početkom u 13:30, u Srednjoj školi za okoliš i drvni dizajn, organizirana je završna manifestacija na projektu „Partnerstvo za okoliš-Zajednička akcija za Park šuma Hum“ kojeg je provodio Centar za okolišno održivi razvoj – COOR Sarajevo uz finansijsku podršku Općine Novo Sarajevo. Završnoj manifestaciji su prisustvovati učenici, nastavnici, profesori i direktori Srednje škole za okoliš i drvni dizajn i Osnovne škole Velešićki heroji, predstavnici Općine Novo Sarajevo, KJP Sarajevo-šume d.o.o., COOR-a i građani.\nPrisutnima su se obratili predstavnica Općine Novo Sarajevo, g-đa Nefija Vrebac, direktor Srednje škole za okoliš i drvni dizajn, direktor Osnovne škole „Velešićki heroji“, te predstavnica Sarajevo šuma. Svi su čestitali na uspješnom završetku projekta u relativno kratkom vremenskom periodu i iskazali želju i spremnost za nastavak saradnje u budućnosti.\nG-đa Dragana Selmanagić je, ispred COOR-a, prezentirala sve aktivnosti koje su realizirane tokom 2,5 mjeseca trajanja projekta. Izrazila je nadu i želju za nastavak dobre partnerske saradnje predstavnika MZa, škola i COOR-a u aktivnostima za unaprjeđenje stanja okoliša na području Parka šuma „Hum“, te drugih dijelova Općine.\nUručene su nagrade školama za najbolje kreativne radove na temu Parka šuma Hum. Na kraju manifestacije je uručena i specijalna oprema i zaštitna odjeća Srednjoj školi za okoliš i drvni dizajn koju će učenici i profesori te škole ubuduće koristiti u svojoj terenskoj praktičnoj nastavi, te sa lokalnom zajednicom partnerski planirati i realizirati zajedničke akcije u održavanju Parka šuma Hum i eventualno drugih područja u Općini Novo Sarajevo.


Karate – Strana 3 – Info M\nPočetna / Sport / Karate (page 3)\nJeleni Milivojčević zlato na Mediteranskim igrama\n24. јуна 2018.\tKarate, Sport 0\nTakmičarka karate kluba Mladenovac, Jelena Milivojčević, osvojila je zlatnu medalju na Mediteranskim igrama u kategoriji do 50 kilograma. Milivojčevićema je zlato osvojila u Taragoni gradu koji se nalazi u Španiji.\nMarko Antić opet najbolji/video/\n24. априла 2018.\tInfoM TV, Karate, Sport 0\nDrugu godinu za redom, Marko Antić, karatista Mladenovca i reprezentacije Srbije je najbolji sportista grada Mladenovca. Medalje sa Evropskog prvenstva su doprinele dvostrukom trijumfu.\nSladjana Stojković najbolji trener/video/\nZa najboljeg trenera u Mladenovcu, proglašena je Sladjana Stojković, nekada Evropska prvakinja u karateu, danas trener KK Mladenovac.\nJelena i Marko opet najbolji u Srbiji/Video/\n12. марта 2018.\tInfoM TV, Karate, Sport 0\nJoš jedan veliki uspeh karatista Mladenovca. Na seniorskom prvenstvu Srbije koje je održano u Čačku, osvojili su čak četiri medalje. Dve zlatne Jelena Milivojčević i Marko Antić, jednu srebrnu Jovan Ćirić i jednu bronzanu Miloš Radojević.\nĆirić i Radojević osvojili seniorske medalje/Video/\nNa seniorskom prvenstvu države u Čačku, takmičari KK Mladenovac, još uvek juniori, Jovan Ćirić i Miloš Radojević osvojili su medalje. Ćirić srebro, Radojević bronza, uz već stare osvajače zlatnih medalja Marka Antića i Jelenu Milivojčevića činili su najuspešniji karate klub na ovom prvenstvu.\nČetiri medalje za Mladenovčane na seniorskom prvenstvu Srbije/Video/\nSjajan rezultat na seniorskom prvenstvu Srbije u karateu ostvario je KK Mladenovac. Marko Antić i Snežana Milivojčević postali su prvaci države. Juniori, ovog puta u seniorskoj konkurenciji, Jovan Ćirić/srebro/ i Miloš Radojević/bronza/ najavili su budućnost Srpskog karatea.\nSlavoljub Piper: Mladenovac je nosilac karate sporta u Srbiji/Video/\n26. новембра 2017.\tInfoM TV, Karate, Sport 0\nPredsednik Karate federacije Srbije i potpredsednik Sportskog saveza Srbije, Slavoljub Piper, pohvalio je organizaciju i rad KK Mladenovac.\nPlakete za najuspešnije/Video/\nNa 37 karate turniru Noć šampiona i plakete za najuspešnije.\nMladenovac je uvek uz svoje karatiste/Video/\nNa karete turniru Noć šampiona i predstavnik GO Mladenovac, član Veća zadužen za sport, Goran Spasojević.\nNoć šampiona okupio celu Srbiju/Video/\nSportska manifestacija, Mladenovački Noć šampion, okupio je i ove godine veliki broj učesnika iz cele Srbije. Više od 600 učesnika, takmičilo se danas na tatamiju u Sportskom centru Ljubomir Ivanović Gedža.


Vlada FBiH dodjelila 9 milijuna zdravstvenim ustanovama – Dnevni list\nVlada FBiH dodjelila 9 milijuna zdravstvenim ustanovama\n6 travnja, 2017 6 travnja, 2017 Dnevni list\nVlada Federacije BiH danas je na sjednici u Sarajevu donijela Odluku o usvajanju Programa utroška s kriterijima raspodjele sredstava transfera za sanaciju zdravstvenih ustanova u Federaciji BiH, u iznosu od 9.000.000 konvertibilnih maraka (KM).\nNa taj način je odobrena raspodjela tih sredstava zdravstvenim ustanovama čiji je osnivač Federacija Bosne i Hercegovine, i to po tri miliona KM Kliničkom centru Univerziteta u Sarajevu, Sveučilišnoj kliničkoj bolnici Mostar i Univerzitetsko-kliničkom centru Tuzla.\nSvrha je osiguravanje dostignutog nivoa standarda sigurnosti i kvaliteta zdravstvenih usluga sekundarnog i tercijarnog nivoa, koje se pružaju pacijentima iz cijele Federacije BiH kroz održavanje i poboljšanje likvidnosti javnih zdravstvenih ustanova čiji je osnivač FBiH.\nSredstvima transfera će biti izmiren dio dospjelih obaveza za nabavku lijekova i drugog potrošnog materijala, te servisiranje i obnavljanje medicinske opreme zbog dotrajalosti, neophodne za osiguravanje kontinuiteta u pružanju zdravstvenih usluga u ovim javnim zdravstvenim ustanovama.\nSredstva će biti isplaćivana kvartalno, po 1/4 odobrenog iznosa, a na osnovu zahtjeva korisnika. Federalno ministarstvo zdravstva će najkasnije u roku od 15 dana s korisnicima zaključiti pojedinačne ugovore o dodjeli sredstava, priopćeno je iz Ureda za odnose s javnošću Vlade FBiH.\n← Previous U Orašju obilježena 25.obljetnica osnutka HVO-a\nPaneuropska unija razgovara o BiH Next →


KO SDP Tuzla: Vlada TK i menadžment UKC Tuzla urušavaju dignitet i ugled najboljeg kliničkog centra u BiH – Nezavisni.ba – Informativni portal\nIstaknuto TK info\nKO SDP Tuzla: Vlada TK i menadžment UKC Tuzla urušavaju dignitet i ugled najboljeg kliničkog centra u BiH\n10.09.2020 16.09.2020 nezavisni\t152 Views 0 Comments\nUniverzitetsko klinički centar u Tuzli decenijama je bio najbolji klinički centar u Bosni i Hercegovini. To potvrđuje i priznanje kojim je UKC Tuzla od strane NVO Krug proglašen najboljom javnom zdravstvenom ustanovom u Bosni i Hercegovini. UKC Tuzla je prva zdravstvena ustanova u BiH koja je 2018. godine dovršila trogodišnji proces akreditacije i certifikacije sa najvećom ocjenom uspješnosti tog procesa. Nakon zadnjih izbora uslijedile su političke smjene u menadžmentu UKC Tuzla i to neusvajanjem izvještaja o radu najboljeg kliničkog centra u BiH na sjednici Vlade i Skupštine TK. Poražavajuća je činjenica da se Izvještaj o radu UKC Tuzla, do tada najbolje javne zdravstvene ustanove u BiH, na sjednici Vlade TK razmatrao punih 15 (petnaest) minuta, navode i Kantonalne organizacije SDP-a Tuzla.\n˝To samo po sebi govori o neozbiljnosti rada Vlade i odnosu vladajuće većine prema UKC-u Tuzla i o tome koliko Vlada TK brine o zdravlju građana TK.Nakon promjene menadžmenta uslijedila je do sada neviđena politizacija UKC Tuzla od strane vladajuće većine u TK (SDA, DF, SD).Ono što posebno zabrinjava je nepoštivanje i grubo kršenje odredbi Zakona o zdravstvenoj zaštiti FBiH. U više navrata smo pitali ministricu zdravstva u Vladi TK da odgovori na pitanje Koji je status zdravstvene ustanove na Gradini, da li je to Univerzitetsko klinički centar Tuzla ili kantonalna bolnica Tuzla?Ovo pitamo iz razloga što je Vlada TK grubo prekršila odredbe Zakona o zdravstvenoj zaštiti FBiH, imenovala upravni odbor UKC Tuzla i dala saglasnost na imenovanje Direktora kao da se radi o kantonalnoj bolnici˝, saopštili su iz ove stranke.\nKako su istakli, Zakonom o zdravstvenoj zaštiti FBiH je vrlo jasno definisano da se Upravni odbor na Univerzitetskim kliničkim centrima imenuje od strane Vlade FBiH, saglasnost za direktora Univerzitetskih kliničkih centara daje Vlada FBiH i to je tako urađeno u druga dva univerzitetska klinička centra u FBiH, osim na UKC Tuzla.\n˝Ovakvim svojim postupcima Vlada TK, po našem mišljenju, čini krivično djelo, dovodi u pitanje status UKC Tuzla i svrstava ga u rang kantonalnih bolnica. S obzirom da nikada nismo dobili odgovor od ministrice zdravstva u Vladi TK javno pitamo Premijera Vlade TK Koji je status zdravstvene ustanove na Gradini?Ovo posebno pitamo premijera jer je u jednoj od svojih nedavnih izjava vrlo jasno izjavio da zbog političkih dogovora (vjerovatno politički dogovor Enver-Hodža) nije u mogućnosti da imenuje Upravni odbor UKC Tuzla u skladu sa Zakonom˝, dalje se navodi u saopštenju.\nU SDP-u smatraju da shodno priznanju premijera TK dr Denijala Tulumovića da je UO UKC Tuzla imenovan suprotno Zakonu o zdravstvenoj zaštiti FBiH , dovode se u pitanje sve donesene Odluke nezakonito imenovanog Upravnog odbora UKC Tuzla. ˝Pozivamo Vladu TK, ministricu zdravstva TK i menadžment UKC Tuzla da funkcionisanje UKC Tuzla pod hitno dovedu u okvire Zakona˝, zaključili su.\nNext → Provjerava se poštivanje mjera: Škola kažnjena zbog previše djece u produženom boravku


Obilježen dan Vojske Republike Srpske | Opština Višegrad\nDelegacija opštinske Boračke organizacije danas je u Višegradu položila vijence na centralni spomenik braniocima Republike Srpske, povodom 12. maja, Dana Vojske Republike Srpske /VRS/.\nPredsjednik Predsjedništva Boračke organizacije Višegrad Milisav Vasić istakao je važnost obilježavanja Dana Vojske Republike Srpske, te poručio da se ne smiju zaboraviti borci koji su dali život za Srpsku, ali ni demobilisani borci.\nVasić je pozvao demobilisane borce i građane da prisustvuju obilježavanju 25 godina od formiranja Višegradske brigade 19. maja, kada će biti održana svečana akademija, a dan kasnije postrojavanje demobilisanih boraca.\nKomandant Druge lake podrinjske brigade Luka Dragičević napomenuo je da je Vojska Republike Srpske formirana kao odgovor na neprijateljske poduhvate muslimanskih paravojnih formacija.\nOn je naveo da je 29. oktobra 1992. godine Višegrad odbranjen poslije opšte ofanzive. „Višegradska brigada imala je oko 1.700 boraca, a 1. juna 1993. godine Višegrad je potpuno oslobođen. U toj borbi za Višegrad i Republiku Srpsku živote je dalo 144 pripadnika Višegradske brigade“, naveo je Dragičević.


source.ba | Zvizdić-Ferguson: Unaprijediti saradnju u ekonomskim i kulturnim segmentima\nZvizdić-Ferguson: Unaprijediti saradnju u ekonomskim i kulturnim segmentima\nPredsjedavajući Vijeća ministara Bosne i Hercegovine Denis Zvizdić primio je u oproštajnu posjetu ambasadora Ujedinjenog Kraljevstva Velike Britanije i Sjeverne Irske u Bosni i Hercegovini Edwarda Fergusona.\nŠpirić o Zvizdiću: Izmorio se, želi da BiH na kredit uđe u EU\nZvizdić primio delegaciju Skupštine Crne Gore i PSSEECP-a\nZvizdić u zvaničnoj posjeti Rumuniji\nZvizdić uputio telegram potpredsjedniku Irana nakon razornih poplava u toj zemlji\nTokom sastanka, predsjedavajući Zvizdić i ambasador Ferguson su se saglasili da su bilateralni odnosi dobri i da je u narednom periodu potrebno unaprijediti saradnju u ekonomskim, trgovinskim, kulturnim, turističkim i drugim segmentima.\nSagovornici su razgovarali i o aktuelnoj ekonomskoj i političkoj situaciji u BiH i saglasili se da je Bosna i Hercegovina napravila pozitivne korake i da su reforme prioritet Bosne i Hercegovine na euroatlantskom putu.\nZvizdić je zahvalio Vladi Velike Britanije za poseban doprinos u realiziranju britansko - njemačke inicijative i za vidljiv i predan angažman u BiH.\nNa kraju sastanka, predsjedavajuci Zvizdić je ambasadoru Fergusonu poželio uspjeh u radu i u nastavku diplomatske karijere, saopćeno je iz Vijeća ministara BiH.


DR RISTIĆ OBJASNIO: Vakcina ne utiče na sterilitet | Happy BSC portal\nDR RISTIĆ OBJASNIO: Vakcina ne utiče na sterilitet\nRistić je rekao da su u Institutu "Dedinje" primetili da medicinske sestre imaju bojazan za svoje potomstvo, zbog čega zaziru od vakcinacije\nTu nema nikakvih naučnih dokaza. Ne možete da nađete jedan jedini članak da je vakcina štetna i da utiče na sterilitet muškaraca ili žena, poručio je danas dr Miljko Ristić, kardiolog na Institutu za kardiovaskularne bolesti "Dedinje".\nRistić je rekao da su u Institutu "Dedinje" primetili da medicinske sestre imaju bojazan za svoje potomstvo, zbog čega zaziru od vakcinacije.\n- Mi smo organizovali jedno predavanje na Dedinju, gde je bio ginekolog i virusolog, i tu je objašnjeno medicinskim argumentima da nikakvih problema nema kada je reč o sterilitetu. Tog dana, kada je završeno to predavanje, 30 sestara se vakcinisalo odmah protiv kovida – zaključio je Ristić.


“Putin nije ništa rekao protiv Bosne i Hercegovine” – Gluporije\n“Putin nije ništa rekao protiv Bosne i Hercegovine”\nDanas u Hercegovini kiša, a u nizinama Bosne kiša ili susnježica\nČlan Predsjedništva Bosne i Hercegovine Milorad Dodik razgovarao je u Moskvi sa predsjednikom Rusije Vladimirom Putinom o aktuelnoj situaciji u regionu.\nZa banjalučku Alternativnu televiziju rekao je da na sastanku s Putinom “nije nikoga kritikovao, več je govorio o tome kako BiH može da funkcioniše i da je za tu zemlju najbolje da se vrati Dejtonskom sporazumu”.\n“Čini mi se da ovde za to postoji razumijevanje”, naglasio je Dodik.\nPrema njegovim riječima, Putin nije ništa rekao protiv BiH, ali je rekao da svi moraju biti poštovani, da se moraju poštovati entiteti, konstitutivni narodi i svi građani.\nDodik smatra da je neprihvatljivo da se mijenjaju elementi konstitutivnosti naroda u BiH i da za to postoji podrška Rusije, za razliku od, kako je naveo, liberalnih koncepcija sa Zapada, koji “ganjaju priču o apstraktnom građaninu”.\nJoš je kazao da je ruskom predsjedniku prenio stav entiteta da samo “legitimno izabrani visoki predstavnik može da ima podršku”, s čim se, dodao je, Putin saglasio.\n“Putin je iznio svoj stav u vezi sa Dejtonskim sporazumom. Rusija ima niz primjedbi o nepoštovanju Dejtonskog sporazuma i u tom pogledu za nas je važno da stavi ta pitanja na dnevni red Savjeta bezbjednosti UN-a”, kazao je član Predsjedništva BiH.


Turnir u Somboru okupio 32 najbolja igrača Balkana u bilijaru - Sombor portal\nПочетна Сомбор Turnir u Somboru okupio 32 najbolja igrača Balkana u bilijaru\nTrideset dva najbolja igrača Balkana u bilijaru sastala su se u Somboru na prvom ovogodišnjem turniru „Balkan pool tour“ Grand Masters. Izuzetno jaka konkurencija nije omela Aleksu Pecelja iz Smedereva i Sanjina Pehlivanović iz Sarajeva da odmere svoje umeće u samom finalu turnira.\n„Konkurencija je vrhunska, do finala sam došao tako što sam igrao i sa najtrofejnijim igračem Srbije u istoriji Zoranom Svilarom. Uspeo sam da ga pobedim u prvom kolu i u finalu sam bio sa kolegom iz Bosne Sanjinom Pehlivanovićem. Odigrali smo vrhunski meč, a na tom nivou sada samo sitnice odlučuju“, rekao je Aleksa Pecelj.\n„Puno puta smo se susretali i uvek presude sitnice, uvek je dobar meč“, objasnio je Sanjin Pehlivanović iz BiH.\n„Njih dvojica su se izdvojili na celom području Balkana, finale je više nego zasluženo, jer su oni trenutno najbolji bilijaristi“, rekao je Pavle Klanšček, predsednik Srpske Bilijar Asocijacije\n„To su dva mlada profesionalca, s obzirom kako i gde nastupaju i koji su na rang lestvicama, sigurno su najbolji, a to ovo finale i pokazuje“, rekao je Senad Pehlivanović, predsednik bilijar saveza BIH.\nIako situacija sa pandemijom nije idealna učesnici kažu da su zadovoljni organizacijom ovog turnira, koja je pripala klubu „Old Brick“ iz Sombora.\n„Turnir je više nego dobar,došli su najbolji iz celog regiona i Sombor je pokazao kao zaista dobar domaćin“, rekao je Pavle Klanšček.\n„Iznad svakog stola imamo live stream sa kretanjem rezultata, sa promenama i najavama što tehnički u drugim klubovima nije izvodljivo i onda su organizatori želeli da to bude u Somboru“, objasnio je Dragan Bračika, bilijar klub „Old Brick“ Sombor.\nTreće mesto takmičenja „Balkan pool tour“ zauzeo je Ajdin Piknjac iz Sarajeva.\nПретходниNOVAK NEĆE STIĆI DA ULOŽI ŽALBU? AUSTRALIJANCI ČEKALI POSLEDNJI MOMENAT DA MU OTKAŽU VIZU\nСледећиPromocija knjige IZ MRAKA


Sačuvati mir i stabilnost u regionu | BN\nSačuvati mir i stabilnost u regionu\nMinistar spoljnih poslova Srbije Ivica Dačić rekao je da Srbija u ovoj godini ima cilj da stiče nove prijatelje, a da ne izgubi nijednog starog, da jača veze i prijateljstvo među narodima, da sačuva mir i stabilnost u regionu.\nSrbija 14.01.2017 | 14:30\n"Poruka je da ove godine bude što manje protesta koje upućujemo jedni drugima, a što više lepih događaja, dobre saradnje i zajedničkih interesa", rekao je Dačić na novogodišnjem prijemu, organizovanom u zgradi Ministarstva spoljnih poslova Srbije za diplomatski kor i medije.\nOn je istakao da je Srbija posebnu pažnju posvetila očuvanju regionalne stabilnosti i ublažavanju posljedica migrantske krize, što će, nažalost, biti neki od izazova sa kojima će se suočavati i u ovoj godini.\nKada je riječ o regionalnoj saradnji, on je istakao doprinos Srbije u pokretanju i realizaciji konkretnih projekata i aktivnosti u okviru Berlinskog procesa, kao političkog okvira podrške zapadnom Balkanu.\nDačić je istakao da se Srbije prošle godine suočavala sa izazovima i da je u novu godinu ušla sa novim iskustvima, te da je pokazala iskrenu posvećenost svom najvažnijem spoljnopolitičkom cilju, a to je punopravno članstvo u EU.\n"Mislim da sa razlogom očekujemo da u 2017. godini otvorimo više pregovaračkih poglavlja, nego u prethodnoj", rekao je Dačić, napominjući da je Srbija u prošloj godini otvorila četiri pregovaračka poglavlja.\nOn je dodao da će u 2017. godini Srbija nastaviti da se bori za očuvanje svog teritorijalnog integriteta i da nikada nije, niti će bježati od dijaloga sa bilo kim, pa ni sa predstavnicima Prištine.\nDačić je naveo da je Srbija u više navrata pokazala i dobru volju i spremnost da ispuni obaveze iz /briselskog/ dijaloga i da jednaku posvećenost i spremnost očekuje i od druge strane, ali da, nažalost, u praksi to često nije bio slučaj.\n"Izbegavanjem ispunjenja dogovorenog, jednostranim potezima, govorom mržnje i demonstracijom sile sasvim sigurno nećemo ostvariti napredak. Baš kao ni pretnjama ugrožavanja bezbednosti diplomatsko-konzularnih predstavništava Srbije u inostranstvu, sa kakvim se suočavamo ovih dana", rekao je Dačić.\nOn je naglasio da će jedan od prioriteta njegovog ministarstva biti uspostavljanje pravnog okvira i strukture za ekonomsku diplomatiju.\n"Cilj nam je da stvorimo mrežu koja, bar u ovoj fazi, neće biti široka, ali će biti efikasna, prilagođena zahtevima vremena i koja će koristiti najbolja iskustva drugih evropskih i svetskih diplomatija", rekao je on.\nDačić je naveo da je prošle godine imao 131 susret sa međunarodnim zvaničnicima, od čega više od 90 u inostranstvu.\nPrijemu je prisustvovao i ambasador BiH u Beogradu Lazar Mirkić.\nStvarno me interesuje da li ovi nasi regionalni politicari znaju sta su juce govorili ili radili,ili stvarno misle da smo toliki debili da neznamo sta rade.Samo je pitanje koje ce sutra pitaknue pokrenuti oko koga ce se ludi balkanci svadjati.Pitanje kako ce se dogovoriti kojim redom ce zkuhati:Bakir,Mile.Ivanic.Covic ili obrnuto\nSVAKI DAN TRLA BNABA LAN I VI I STABILNOST I RAT DOKLE ĆE TE ZABAVLJATI NAROD UVJEK JEDNA TE ISTA PRIČA KO PAPAGAJI PONAVLJAJU SVAKI DAN ZA PLATE KOJE LJUDSKI UM NE MOŽE SVATITI.OKRENIMO SE ŽIVOTU EKONOMIJI POHAPSITE LOPOVE RAZBITE LANAC KRIMINALA LAKO VAM JE PRIČATI U KRIMINALNIM DRŽAVAMA .TU SE VRTE PARE JOŠ OD RATA KO NA TRACI MOJ DOBROI NARODE


Izvinjenje američkog novinara u Beogradu: SAD su bombardovanjem RTS-a prešle Rubikon (video) - 22.04.2019, Sputnik Srbija\nDvodnevna međunarodna konferencija „Kraj nekažnjivosti za zločine nad novinarima“, organizovana povodom 20. godišnjice bombardovanja RTS-a u NATO agresiji 1999... 22.04.2019, Sputnik Srbija\nanalize i mišljenja, srbija pamti, dvadeseta godišnjica bombardovanja jugoslavije\n20:10 22.04.2019 (Osveženo: 22:32 22.04.2019)\nPremijerka Ana Brnabić je navela da je bombardovanje zgrade RTS-a ubistvo kojeg treba da se stidi deo onih zemalja koje danas pričaju o slobodi medija. „Mnogi od tih koji nas danas obučavaju o slobodi medija nemilosrdno su uputili projektile na jedan medij“, istakla je premijerka i dodala da ne postoji nijedno opravdanje za taj varvarski čin.\n„Bombama su odgovorili na televizijski program“, rekla je Brnabićeva i dodala da ćemo „podsećati da je zločin zločin, da je ubistvo ubistvo, bez obzira ko ga je i sa kojim motivima počinio“ i da nikada nećemo prestati da tražimo pravdu.\nNovinar RTS-a koji je vodio vesti 23. aprila u vreme bombardovanja televizije Boban Kovačević preneo je svoje svedočenje o toj noći. „U proteklih 20 godina stalno se vraćam u vesti koje nisu završene i zločin koji nije kažnjen i postavljam pitanje zašto“, rekao je Kovačević.\n© Sputnik / Sandra ČerinMiroslav Medić, brat Siniše Medića, govori na konferenciji „Kraj nekažnjivosti za zločine nad novinarima“\nMiroslav Medić, brat Siniše Medića, govori na konferenciji „Kraj nekažnjivosti za zločine nad novinarima“\nMiroslav Medić, brat stradalog Siniše Medića, pozvao je prisutne da minutom ćutanja odaju poštu ubijenim medijskim radnicima u Srbiji. Istakao je da je zgrada RTS-a tih dana tokom bombardovanja bila opasana žutom trakom i da su vatrogasna kola bila ispred zgrade. „Mislili su na sve osim da izmeste ljude“, naglasio je Medić i dodao da strani reporteri nisu u noći bombardovanja bili kod zgrade RTS-a.\nGeneralni direktor RTS-a Dragan Bujošević je rekao da se već 20 godina pitamo zašto je ubijeno 16 civila koji su u RTS-u radili svoje poslove. „Šta je hteo da uradi vrh RTS-a ostavljajući ih u nemilost NATO bombama“, zapitao je Bujošević i dodao: „Bili su bahati i bezosećajni da živote svojih kolega proglase nebitnim, nevažnim, beznačajnim, baš kao što je to uradio i NATO.“\n„RTS će večno pominjati svoje kolege, kako bi ponavljao da niko nema pravo da ubija novinare“, istakao je Bujošević. Naveo je da će RTS i dalje pokušavati da imena 16 stradalih kolega budu upisana u listama Komiteta za zaštitu novinara.\n© Sputnik / Sandra ČerinDžeremi Dir, zamenik generalnog sekretara Međunarodne federacije novinara\nDžeremi Dir, zamenik generalnog sekretara Međunarodne federacije novinara\nPredsednik UNS-a Vladimir Radomirović je rekao da nikada niko ni u jednom ratu u istoriji sveta nije bombardovao jednu medijsku kuću i ubio 16 radnika. „Zašto se onda zločinu koji je počinio NATO daju druga imena“, upitao je Radomirović.\nZamenik generalnog sekretara Međunarodne federacije novinara Džeremi Dir poručio je da osuđuju bombardovanje RTS-a i podržavaju porodice stradalih koje traže pravdu. „Zaista je tužno što su oni žrtve“, rekao je Dir i upozorio da takvo nezapamćeno kršenje propisa i nekažnjenost koja je usledila imaju danas posledice širom sveta.\n© Sputnik / Sandra ČerinVladimir Solovjov, predsednik Saveza novinara Rusije\nVladimir Solovjov, predsednik Saveza novinara Rusije\nPredsednik Saveza novinara Rusije Vladimir Solovjov kaže da su ruski novinari bili svedoci patnje srpskog naroda i da je ono što su videli i osetili tokom bombardovanja iz korena promenilo njihove poglede na svet. „Nikada više nećemo verovati u iskrenost izjava takozvanih naših zapadnih partnera“, naveo je Solovjov i dodao da su krivci za bombardovanje nažalost još na slobodi.\n„Žao mi je što je moja Vlada hladnokrvno ubila članove vaših porodica“, rekao je američki istraživački novinar i suosnivač „The Intercept“ Džeremi Skejhil i ponudio izvinjenje jer, kako je rekao, do sada niko tu reč nije izgovorio, niti je neko proglašen krivim za bombardovanje RTS-a.\n„SAD su bombardovanjem RTS-a prešle Rubikon“, zaključio je Skejhil, dodavši da su nakon bombardovanja RTS-a usledili napadi na druge televizije i novinare u svetu.\n© Sputnik / Sandra ČerinDžeremi Skejhil američki novinar, suosnivač Intersepta\nDžeremi Skejhil američki novinar, suosnivač Intersepta\nČlanica Komisije za istraživanje ubistava novinara Ljiljana Smajlović rekla je da je strahovala da će dvadesetu godišnjicu ubistva Slavka Ćuruvije dočekati bez pravde. „Nadamo se da ovom presudom dolazi kraj ere nekažnjivosti za zločine nad novinarima u Srbiji“, navela je Smajlovićeva i dodala da ima još nerasvetljenih zločina.\nPosle konferencije kod spomenika „Zašto“ je održana komemoracija RTS-a, koja je počela performansom koji prikazuje bombardovanje zgrade te televizije u pratnji RTS-a.\nNa komemoraciji su 16 voditelja RTS-a pročitali biografije radnika koji su nastradali 23. aprila 1999. godine u 02.06 posle ponoći.\nIstaknuto je da je kao ratna meta prvi put označena jedna medijska kuća i da se posle 20 godina postavlja pitanje da li su namerno žrtvovani radnici RTS-a, kao i zašto za to niko nije odgovarao.


Google Chrome omogućava čuvanje naloga u ovom internet pregledaču. Ovo je zgodno zato što će sve što radite biti sinhronizovano sa svim računarima koji imaju isti taj nalog sačuvan. Problem je u tome što ukoliko više ljudi koristi taj računar, svi će imati pristup vašem Google nalogu. Pogledajte naš video tutorijal u kome vam pokazujemo […]Pročitaj više\nLanguage Tool – Pisanje bez greške\nGramatika može biti poprilično komplikovana i ovo važi za sve jezike. Čak i kada pišemo na maternjem jeziku, često se dešava da ne znamo pravilan gramatički oblik koji treba da iskoristimo u rečenici, a da ni ne pominjemo pisanje na stranom jeziku. Postoji dosta programa koji proveravaju gramatiku dok pišemo, verovatno najpoznatiji među njima je […]Pročitaj više


Kumanovo: Albanci sa Kosova sumnjaju da su neki teroristi ubijeni nakon predaje | Vestinet.rs\nPočetna AKTUELNO\tKumanovo: Albanci sa Kosova sumnjaju da su neki teroristi ubijeni nakon predaje\nKumanovo: Albanci sa Kosova sumnjaju da su neki teroristi ubijeni nakon predaje\nOni žele da se utvrdi trenutak smrti, tačnije da li su ubijeni tokom sukoba ili nakon što su se predali.\nPored članova porodice, identifikaciji tela prisustvovali su i ambasador Kosova u Makedoniji Iljber Hisa i direktor Odeljenja za sudsku medicinu Kosova Arsim Grđaliu.\nHisa je izjavio da je postupak identifikacije tela u Skoplju trajao više od 12 sati zbog komplikovane tehničke prirode.\n„U pitanju su tamošnji zakoni koji i nisu tako jednostavni, jer se ne radi o prirodnoj smrti, već o smrti pod drugim okolnostima“, rekao je on.\nOdmah po ulasku na teritoriji Kosova, Grđaliju je za Radio Slobodna Evropa izjavio da su nakon dugih birokratskih procedura makedonskih vlasti, članovi porodica identifikovali tela i zatražili da se na Kosovu ponovo uradi njihova obdukcija.\nZahtev za obdukciju uputio je i Behđet Šalja iz Odbora za zaštitu ljudskih prava i sloboda u Prištini.\n„Ako je potrebno, država treba da investira i u strane stručnjake kako bi se uradila superekspertiza i utvrdio uzrok njihove smrti. Kada se to bude saznalo, onda može da se obavi njihova sahrana, u suprotnom, mnoge stvari će ostati misteriozne i neobjašnjene“, naveo je Šalja.\nOn je dodao da Odbor insistira na tome da se rasvetle činjenice da li su ove osobe ubijene tokom sukoba u Kumanovu ili nakon što su se predali.\n„Postoje mnoge sumnje, zato što svedoci koji su učestvovali u sukobu kažu da su neki od njih bili ranjeni, a kasnije su se našli na listi ubijenih. Medicina je toliko napredovala da se može konstatovati i vreme i uzrok smrti“, kaže Šalja.\nProces obdukcije može potrajati dva do tri dana, kažu iz Odeljenja za sudsku medicinu.\nTokom sukoba u Kumanovu 9. i 10. maja, poginulo je 18 osoba, od kojih osam makedonskih policajaca i 10 članova oružane grupe. Makedonske vlasti su prethodno saopštile podatak o 22 žrtve, od kojih je 14 pripadalo oružanoj grupi.\nambasadordržavaekspertievropagrupeidentifikacijaizjaviokosovaKumanovomakedonskimedicinanakonObdukcijaoružane grupeosampoginulopolicajacponovoporodicepostupakprocesRadio Slobodna EvropaSADsahranaslobodasmrtstavštitstručnjaksukobsvetubijenubijeniutvrdiouzrokuzrok smrtizahtevžrtve\nAmerika kreira balkansko uređenje: U tom slučaju Rusija nepoželjna na Balkanu


IZVOZE I U KINU: "Drvoprodukt" izvozi delove za nameštaj, potražnja veća od proizvodnje - Dnevnik Juga\nPočetna / EKONOMIJA / IZVOZE I U KINU: „Drvoprodukt“ izvozi delove za nameštaj, potražnja veća od proizvodnje\nSrdjan Stamenkovic 07/11/2019\tEKONOMIJA, Leskovac Ostavi komentar\nPorodična firma „Drvoprodukt“ izrađuje drvene poluproizvode koje uglavnom izvozi, delom i u Kinu.\nPreko luke Rijeka delovi za nameštaj i parket odlaze brodom put daleke Kine, a kako ističu u ovoj kompaniji, partneri iz ove daleke zemlje su izuzetno korektni i dobre platiše.\nGradonačelnik Leskoca dr Goran Cvetanović obišao je danas pogon „Drvoprodukta“ koji se nalazi pored starog puta za Grdelicu, kod Gradovnice, gde se upoznao sa proizvodnjom, ali i potrebama i problemima sa kojima se ova uspešna forma susreće.\n-Ova firma počela je sa radom 1996. godine. I ovde je reč o porodičnoj firmi koja zapošljava 31 radnika, firmi koja proizvodi oko 500 kubika građe mesečno. Uspeli su da probiju na inostrana tržišta, pre svega Kinu, ali i Italiju i Sloveniju. Problem je sirovina, sve je manje pošumljavanja, a problem je i kvalitetna i stručna radna snaga. Kao i u svakoj privatnoj firmir, svi traže kvalitetne radnike. Već sedam godina obilazimo firme, da čujemo sa kakvim problemima se susreću i da ih zajedno rešavamo. Naš posao je stvaranje poslovnog ambijenta kako bi ove firme rasle, jačale i zapošljavale sve veći broj radnika – poručio je gradonačelnik Goran Cvetanović.\nPorodica Jović uspešno vodi posao koji iz godine u godinu raste,\n-Ovde gde smo sada bila je njiva. Sa porodicom,sa ocem i sinovima došli smo do ovog nivoa. Možemo da zaposlimo još radnika, ali nismo sigurni zbog sirovina inače bismo mogli da dupliramo proizvodnju i izvoz. Kvote određuju „Srbijašume“, tako da nam to sužava prostor za rad – rekao je Stojan Jović, iz kompanije „Drvoprodukt“.\nTagovidrvoprodukt izvoz prerada drveta\nPrethodni U subotu u LKC-u dodela nagrada „Vukašin Conić“\nSledeći Nesvakidašnji koncert u Kulturnom centru 13. novembra


Odbrana od grada - gorući problem poljoprivrede - Poljoprivredne vesti | Agroklub.rs\nOdbrana od grada - gorući problem poljoprivrede\nOdbrana od grada među gorućim je problemima poljoprivrede, zbog čega je ministarka poljoprivrede inicirala što skorije donošenje Zakona o gradu.\nMinistaraka poljoprivrede i zaštite životne sredine, Snežana Bogosavljević Bošković najavila je pomoć malinarima koji su zbog nedavnog grada pretpeli velike štete.\nPotreban Zakon o gradu\nGostujući u Dnevniku RTS-a, istaknula je da Ministarstvo čini sve što je u njihovoj moći, kako bi pomogli malom poljoprivredniku i zaštitili domaću proizvodnju. Dodatno je istakla da je odbrana od grada među gorućim problemima poljoprivrede, zbog čega je inicirala što skorije donošenje Zakona o gradu ali i uputila apel lokalnim samoupravama da daju maksimalan doprinos u skladu sa svojim mogućnostima da sistem funkcioniše što bolje.\nOsnovana Radna grupa za stručnu pomoć\nRadna grupa koju čine stručnjaci iz Ministarstva, ali i iz oblasti malinarstva, oformljena je, a zadatak im je obići parcele koje su pogođene gradom, kako bi se malinari uz stručnu pomoć što pre oporavili. Ministarka je tom prilikom podsetila i na važnost osiguranja useva jer je to u ovom ovom momentu najbolji i najsigurniji način zaštite, tim više što država regresira premiju osiguranja u iznosu od 40 odsto.\n"Izuzetno je važno, i svesni smo toga, da je neophodno da se uspostavi dobar odnos između osiguravajućih kuća i proizvođača, da se uspostavi odnos poverenja, jer tamo gde je odnos poverenja uspostavljen, ljudi nemaju problem", zaključila je ministarka i napomenula da u EU, gde su poljoprivrednici mnogo jači i stabilniji, osigurane poljoprivredne površine iznose 80 odsto.\nProblemi i u sektoru stočarstva\nKako prenosi portal blic.rs, ministarka je jučer komentarisala i predlog opozicije da Vlada Srbije treba da zaštiti mlekare i da hitno donese meru zabrane uvoza mleka i mlečnih proizvoda iz EU. Smatra da je licemerno da oni koji su potpisali SSP, sada pozivaju na njegovo nepoštovanje. Podsetila je da su u sektoru stočastva i mlekarstva preduzete razne mere zaštite, a kao primer ministarka je navela zaštićene premije za mleko, povećanje izdvajanja po grlu po kravi sa 20.000 na 25.000 dinara, uvedene zaštitne mere za uvoz mlečnih proizvoda, a sve u svrhu što bolje zaštite proizvođača. Za rešavanje problema koji su nastali kao direktna psoledica potpisanog SSP-a, prema rečima ministarke, Vlada Srbije je izvojila gotovo milijardu dinara.\nZakon o gradu Odbrana od grada Osiguranje useva Radna grupa Stručna pomoć Malinari Štete Snežana Bogosavljević Bošković Poljoprivrednici


Gradonačelnik Subotice Stevan Bakić primio je danas, u Zelenoj sali Gradske kuće, Aleksu Stevanovića, člana robotičarskog tima „MI“, koji je odneo pobedu na ovogodišnjem evropskom takmičenju „EUROBOT 2022“, održanom u Francuskoj. Gradonačelnik Bakić je čestitao Aleksi Stevanoviću, njegovoj šestočlanoj ekipi, studentima Fakulteta tehničkih nauka iz Novog Sada kao i njihovim predavačima na zlatnoj medalji osvojenoj na prvenstvu u Francuskoj gde je učestvovalo 110 ekipa iz 26 zemalja. Bakić je ovom prilikom, mladom robotičaru, inače stipendisti grada Subotice, uručio prigodan poklon, knjigu „Istorija Srbije“. ...\nNajavljena 24. sednica Skupštine grada\n„Skupština grada Subotice sutra će održati 24. redovnu sednicu, sa 20 tačaka dnevnog reda. Gradska skupština će doneti Odluku o dodeli zvanja Počasni građanin. Ovo zvanje poneće profesor emeritus Šandor Šomođi, doktor ekonomskih i poljoprivrednih nauka, koji je decenijama bio profesor našeg Ekonomskog fakulteta i drugih fakulteta u zemlji i inostranstvu. Radi se o osobi iza koje je višedecenijski naučni rad, a doktor Šomođi je bio aktivan i u mnogim sferama društvenog života”, rekao je predsednik Skupštine grada Subotice dr Balint Pastor (Dr. Pásztor Bálint) na današnjoj konferenciji za novinare u Medija-centru u Gradskoj kući, upriličenoj povodom 24. sednice Skupštine grada koja je zakazana za četvrtak, 7. jul 2022. godine, sa početkom u 9.00 časova. ...\nSelaković i Sijarto: Odnosi Srbije i Mađarske bez presedana u našoj modernoj istoriji\nMinistar spoljnih poslova Srbije Nikola Selaković i ministar spoljnih poslova i spoljne trgovine Mađarske Peter Sijarto potpisali su danas u Subotici sporazum između Vlade Srbije i Vlade Mađarske kojim se reguliše granična kontrola u drumskom, železničkom i vodnom saobraćaju. Selaković je na konferenciji za novinare posle ceremonije potpisivanja rekao da su odnosi dve države bez presedana u našoj modernoj istoriji, za šta veliku zaslugu imaju predsednik Aleksandar Vučić i predsednik vlade Viktor Orban, koji su svojim ličnim odnosom prijateljstva, a kao dvojica ozbiljnih državnika, uspeli da odnose Srbije i Mađarske i srpskog i mađarskog naroda izvedu na put jakog prijateljstva. ...\nPolaganjem venaca na Spomenik žrtvama fašizma danas je obeležen 4. jul – Dan borca. U ime građana Subotice, lokalne samouprave i SUBNOR-a Subotice venac je položila delegacija koju je predvodio pomoćnik gradonačelnika Marko Marić i zamenik predsednika Skupštine grada Nebojša Crnogorac. ...\nU okviru 25. jubilarnog Međunarodnog oldtajmer susreta danas je na Paliću ispred Velike terase izloženo 59 starih vozila i 56 motocikala marke „Tomos“. Na ovoj manifestaciji prikazana su oldatajmer vozila iz zemalja bivše Jugoslavije, ali i iz Mađarske, Slovačke, Rumunije i Engleske. Ovoj već tradicionalnoj izložbi oldtajmer vozila, koja je među najmasovnijim u regionu, prisustvovali su gradonačelnik Subotice Stevan Bakić i član Gradskog veća zadužen za oblast privrede Srđan Samardžić. ...\nU okviru programa obeležavanja nacionalnog praznika Bunjevaca „Dana Dužijance“ čija se završna svečanost održava 15. avgusta, danas je na salašu porodice Mirka i Slavice Babičković i na njivi Ane i Stipana Brajkova organizovan ris. Ovom prikazu običaja košenja žita kod Bunjevaca prisustvovali su Stevan Bakić, gradonačelnik Subotice, Bojan Šoralov, načelnik Severnobačkog upravnog okruga, Srđan Samardžić, član Gradskog veća zadužen za oblast privrede, Milanka Kostić, član Gradskog veća zadužena za oblast kulture i obrazovanja, Marko Marić, pomoćnik gradonačelnika za komunalnu delatnost i mnogi drugi gosti. ...\nDanas je u Gradskoj kući održan radni sastanak organizatora Subotičkog polumaratona i javnih organa, službi i ustanova, koji je sazvao predsednik Skupštine grada Subotice Dr. Pásztor Bálint (dr Balint Pastor). ...\nGradonačelnik Subotice Stevan Bakić i direktor Javnog preduzeća za upravljanje putevima, urbanističko planiranje i stanovanje, Ognjen Golubović, obišli su danas završne radove na rehabilitaciji i proširenju kolovoza u ulici Proleterskih brigada u Mesnoj zajednici „Zorka“. Gradonačelnik Bakić je, tim povodom, izjavio da se radi o izgradnji kolovoza u dužini od jednog kilometra i proširenju sa četiri na pet metara kao i da je vrednost radova 14,8 miliona dinara. ...\nGerontološki centar Subotica obeležio je danas 44 godine postojanja i rada. Prigodnoj svečanosti, upriličenoj tim povodom u dvorištu Doma za negu Gerontološkog centra, prisustvovao je i gradonačelnik Subotice Stevan Bakić koji je, tom prilikom, čestitao 44. godišnjicu od osnivanja ove socijalno-zdravstvene ustanove koja je, kako je rekao, tokom decenija postala ponos ovog grada. ...\nKamerni sastav Subotičkog simfonijskog orkestra večeras je, u prepunoj Velikoj većnici Gradske kuće, održao sjajan koncert. Pod dirigentskom palicom Dejana Savića, u okviru koncerta pod nazivom „Veče Mocarta“ izvedena su poznata dela slavnog austrijskog kompozitora i pijaniste – Uvertira iz opere Titovo milosrđe, Koncert za klarinet u A-duru i Simfonija br. 40, u g-molu. Kao solista nastupio je jedan od najcenjenijih klarinetista Aleksandar Tasić. Pre početka koncerta, prisutnima se obratio gradonačelnik Subotice Stevan Bakić koji je, tom prilikom, izrazio zadovoljstvo što će zajedno sa njima moći da uživa u muzičkom spektaklu upriličenom povodom obeležavanja Svetskog dana muzike. ...


Klett Likovna kultura 2, udžbenik za drugi razred gimnazije prirodno-matematičkog smera i opšteg tipa: Likovna i muzička kultura: SveZaKucu.rs Prodaja, Cena, Beograd, Srbija\nKlett Likovna kultura 2, udžbenik za drugi razred gimnazije prirodno-matematičkog smera i opšteg tipa\nKarakteristike proizvoda: Klett Likovna kultura 2, udžbenik za drugi razred gimnazije prirodno-matematičkog smera i opšteg tipa\nOpis proizvoda: Klett Likovna kultura 2, udžbenik za drugi razred gimnazije prirodno-matematičkog smera i opšteg tipa\nUdžbenik Likovna kultura 2 predviđen je za korišćenje u nastavi likovne kulture za učenike drugog razreda gimnazije prirodno-matematičkog smera i opšteg tipa i usklađen je sa Nastavnim planom i programom. Udžbenik je obima 152 strane i podeljen je na 9 poglavlja. U udžbeniku su obrađene umetničke epohe od umetnosti renesanse sve do moderne i savremene umetnosti, dok je posebna celina posvećena opštim pojmovima likovnih umetnosti, pa se tako u ovom delu nalaze lekcije o vrstama likovnih i primenjenih umetnosti, o prostoru i o boji.\nCentralni segment svake lekcije predstavlja glavni tekst, koji je dopunjen slikama najznačajnijih predstavnika određenog perioda ili stila. Na kraju svake lekcije nalazi se Rezime, u kojem se navode ključne informacije iz lekcije, pogodne za obnavljanje i usvajanje najvažnijih delova gradiva. Posebna didaktička celina, Proverite svoje znanje, predviđena je za obnavljanje i sistematizaciju usvojenih podataka, ali i za kritičko promišljanje važnih pojava i ostvarenja iz sveta likovne umetnosti. Deo pod nazivom Pokažite svoje znanje učenicima nudi mogućnost izvođenja praktičnih zadataka.\nIzdiktirajte operateru šifru proizvoda - šifra ovog proizvoda je: 48640\nSifra 48640, kolicina (za 1 komad kucate 1, za 3 komada 3), Ime i prezime, Adresu isporuke, Poštanski broj, Grad, Kontakt telefon, e-mail adresu (e-mail adresa nije obavezna)\nPrimer: Sifra 48640, 2, Pavle Milosevic, Obalska 18, 11000, Beograd, 063123123, pavmi@szk.com


Trendy Apartmani Đurkovac - Apartman 10 - Trendy Travel agencija\nApartman se nalazi u naselju Đurkovac, na par minuta od centra Zlatibora, u ulici Jovanke Jeftanović broj 24 na visokom prizemlju planinske vile. Sastoji se od dnevnog boravka sa kuhinjom, spavaće sobe, kupatila i terase. Apartman je nov i ukusno namešten za udoban boravak do 4 osobe.\nDnevni boravak je dizajniran tako da obezbedi osećaj topline doma i svakodnevni boravak u apartmanu učini što prijatinijim. Za sve goste istančanog ukusa smo odabrali prirodne materijale poput kamena i rasklopivu garnituru u zagasitim nijansama sive boje, upotpunjenu žutim detaljima.\nBele i pastelno bež površine kuhinje obezbediće vam sve pogodnosti bezbrižnog odmora. Kuhinja je moderno opremljena elementima kao što su ugradna rerna, aspirator, ugradni frižider, ugradna ploča sa aspiratorom, ugradna mašina za pranje posuđa, kuhinjski iventar. Ljupki trpezarijski deo će vam pružiti uživanje tokom svakog obroka.\nVrlo jednostavna, ali komforna spavaća soba uređena je u planinskom stilu sa kombinacijom drveta i etno motiva. Francuski ležaj garantuje udobnost i čvrst san, dok ćete naročito uživati u LCD televizoru sa bogatim kablovskim programom.\nApartmani poseduju obezbeđen parking i još mnogo BENEFITA koji će ulepšati vaš boravak. U apartmanu gosti sami podešavaju željenu temperaturu.


Zamenica direktora subotičke bolnice dr Gordana Krtinić kaže da će vrlo verovatno biti smanjen broj ambulanti od prvog oktobra. U utorak će na kolegijumu učestvovati nadležni iz Doma zdravlja i Subotičke bolnice i doneti odluku o radu poliklinika.\nDr Gordana Krtinić je kazala i da na kovid odeljenjima ima više pacijenata nego pre nedelju dana, njih 56, od kojih je kod 12 kritično i nužan im je respirator.\nEkspert za zarazne bolesti subotičke bolnice je kazala da imaju odličnu saradnju sa novosadskom kovid bolnicom, u ponedeljak je četvoro obolelih od korone transportovano na Mišeluk radi daljeg tretmana.\nU subotičkoj bolnici se dnevno napravi gotovo 50 testiranja dnevno, uglavnom svaki deseti pacijent ima potrebu za bolničkim zbrinjavanjem.\n"Službe rade još uvek, ali najverovatnije ćemo od prvog morati, i zbog kadrovskih kapaciteta, a i prostornih, biti prinuđeni da smanjimo taj broj. Sutra je sastanak sa Domom Zdravlja oko organizacije prijema odnosno rada polikliničke službe" – kaže dr Gordana Krtinić.


Uskoro izrada Covid pasoša u FBiH: Kako bi trebali izgledati? - RTV VISOKO\nNaslovnica Izdvojeno Uskoro izrada Covid pasoša u FBiH: Kako bi trebali izgledati?\nUskoro izrada Covid pasoša u FBiH: Kako bi trebali izgledati?\nU narednom periodu trebala bi početi izrada privremenih Covid pasoša u FBiH. Agencija za identifikacione dokumente, evidenciju i razmjenu podataka BiH i Ministarstvo civilnih poslova BiH su pripremili Prijedlog odluke o zaduženju Agencije za tehničku obradu i vođenje evidencije o izdatim Covid potvrdama, te je uputili nadležnim u dalju proceduru za njeno donošenje na Vijeću ministara BiH.\n– U odluci je naveden prijedlog tehničkog rješenja koji se odnosi na sistem izdavanja digitalne Covid potvrde, njen izgled i sadržaj, kao i nadležnosti institucija u BiH u postupku izdavanja. Navedeno rješenje je zasnovano na tehničkim sistemima uspostavljenim na nivou EU, kaže za Oslobođenje Amel Sijerčić, glasnogovornik Agencije, kojoj će se elektronskim putem dostavljati neophodni podaci.\n– Implementirao bi se sistem koji bi omogućavao zdravstvenim organima izdavanje interoperabilne potvrde koja sadrži informacije o statusu nositelja u pogledu cijepljenja, testiranja i/ili prebolovane bolesti Covid-19, na bazi prethodne elektronske razmjene podataka sa IDDEEA koja bi važećim certifikatom elektronski ovjeravala barkod izdavačima digitalne Covid potvrde, naglašava Sijerčić.\nCovid potvrde biće međunarodno priznate i omogućavaće našim građanima putovanja u zemlje Evrope i svijeta. Iz Ministarstva civilnih poslova BiH podsjećaju da u EU od prvog jula, kako je za Oslobođenje kazala glasnogovornica MCPBiH Sanja Vlaisavljević, počinje korištenje digitalne Covid potvrde.\nPrethodni članakODRŽANA MANIFESTACIJA IZBOR NAJUSPJEŠNIJIH SPORTISTA I SPORTSKIH RADNIKA GRADA VISOKO ZA 2020. GODINU\nNaredni članakŽuto upozorenje zbog visokih temperatura zraka


POSLEDNJA PONUDA VAŠINGTONA: Udaljite se od Moskve i dobićete "neku vrstu" Velike Srbije?! | DNEVNE\nPrema pouzdanim saznanjima iz diplomatskih krugova koja su srpskim vlastima preneli zapadni ambasadori u Beogradu, kao i pojedini zvaničnici Stejt departmenta, kako tvrde beogradski mediji, Vašington je spreman da dozvoli neku vrstu “velike Srbije” (centralni deo Srbije, sever Kosova i RS) ukoliko dobije čvrste garancije da će se Beograd udaljiti od Moskve i potpuno i bez rezerve okrenuti Evropskoj uniji.\n– Taj zahtev se odnosi i na priključivanje naše zemlje sankcijama protiv Rusije, a uz to što bismo dobili pomenute teritorije, SAD bi nam garantovale brz ulazak u EU i široka ovlašćenja za Zajednicu srpskih opština – otkriva dobro upućeni sagovornik iz diplomatskih krugova.\nOve informacije indirektno potvrđuje i dolazak novog čoveka u Trampov tim. DŽon Bolton (69), novoimenovani savetnik za nacionalnu bezbednost (treći za 14 meseci), umesto ozloglašenog Herberta Makmastera, poznat je kao veliki protivnik Rusije, ali i kao čovek koji se javno protivio proglašenju nezavisnosti Kosova. NJegov dolazak na jedno od najvažnijih mesta u administraciji može biti samo dobra vest u trenutku kada nam određeni krugovi na zapadu šalju poruku da je državnost Kosova u trenutnim granicama završena priča.\nBolton je 2008. godine, za razliku od zvanične administracije u Vašingtonu, izjavio da ne preporučuje državama u regionu da priznaju Kosovo i savetovao nastavak pregovora o statusu.\nOdnosi Srbije sa Rusijom su trn u oku Amerike i zato su spremni da učine sve da bi nas razdvojili.\n– Kosovski presedan bi mogao da bude problem za zemlje bivše Jugoslavije i Evrope koje su multietničke. I dalje mislim da je jedini način da se održe mir i stabilnost u regionu da se nastave pregovori, a tome nije doprinela prerana odluka priznanja nezavisnosti Kosova – rekao je Bolton za Glas Amerike i dodao:\n– Naklonost Zapada da prizna kosovsku nezavisnost otežala je pravično rešenje mnogih važnih pitanja jer su kosovski Albanci konstantno imali na umu da će ishod biti njima naklonjen i da će ostvariti cilj, što se i dogodilo.\nŠef srpske diplomatije Ivica Dačić kaže se da je Bolton ranije iznosio ispravne stavove o Kosovu, ali poručuje da treba videti kako će se sada ponašati.\nDrugi sagovornici slažu se da Amerikanci imaju u rukavu i rezervni plan za Srbiju i Kosovo, te da im je izuzetno stalo da nas odvoje od Rusije, pa ne čudi što su spremni nešto i da ponude Beogradu zauzvrat.\nPotpukovnik u penziji LJuban Karan objašnjava za naš list da su odnosi Srbije sa Rusijom trn u oku Amerike, te da ne biraju sredstva da nas otrgnu od Moskve.\nDIJALOG U BRISELU Vučić: Rekao sam nedvosmisleno da ne dovode nikakve vojske i policije na sever Kosova\n– To čine i preko Kosova, koje je naša najbolnija tačka. Srpsko pitanje, odnosno teza o ujedinjenju sa RS i dobijanju severa Kosova, strateški gledano, svakako neće moći da se ostvari ukoliko ne ostanemo čvrsti u odbrani nacionalnih interesa. To znači, ako pristanemo na nezavisnost, to jest damo im šta traže na Kosovu, nećemo imati šansu da nešto dobijemo – ističe Karan i dodaje da će nas više uvažavati kad vide da smo čvrsti i prihvatiti da i ova pitanja dođu na dnevni red.\nIZJAVA VESELINA VUJOVIĆA KOJA ODJEKUJE: Ne možeš da im prodaš njivu, pa da u kafani naručuješ „Oj Kosovo, Kosovo“\nSada ima nade\nPredsednik skupštinskog Odbora za KIM Milovan Drecun smatra da Bolton može staviti pred Trampa pitanje Kosova i uticati da američki predsednik odstupi od jednostrane politike da Srbija treba da prizna lažnu državu.\n– Sada imamo nadu da će neko uticati na Trampa da se otvore pravi razgovori na liniji Beograd-Priština – kaže Drecun.\nNekadašnji premijer Srbije Nikola Šainović takođe ocenjuje da je dolazak Boltona zanimljiva vest i dobra stvar za nas jer bi, kako kaže, bilo dobro da se u nastavku borbe i pregovora za status Kosova s druge strane, konačno, nađe neko dobronameran.\nKif iz Beograda napao Moskvu\nBritanski ambasador u Beogradu Denis Kif objavio je autorski tekst u Politici, u kom je poručio da smatra da je zvanični Kremlj imao i sredstva i motiv da izvrši napad u engleskom gradu Solsberi na bivšeg agenta Skripalja. Ambasador je napisao da je reč o prvom napadu hemijskim oružjem na teritoriji zapadne Evrope posle Drugog svetskog rata.\n“OVA ATMOSFERA JE UZBUĐUJUĆA” Ovako je Njujork tajms najavio bombardovanje Srbije 1999. godine\n– Svi elementi istrage i sve objektivne činjenice nedvosmisleno pokazuju u pravcu Rusije kao krivca – navodi Kif.\nSkot: Niko vas ne pritiska\nAmbasador SAD u Srbiji Kajl Skot poručio je u petak da se Amerika neće formalno uključiti u pregovore Beograda i Prištine, kao i da ne postoji nikakva crna lista na koju bi Srbija mogla biti stavljena ukoliko ne prizna nezavisnost Kosova.\nOBAVEŠTAJNO SMO IZBUŠENI KAO SITO: Lazanski otkrio da je Srbija puna izdajnika!\nUpitan zašto se vrši pritisak da Srbija prizna nezavisnost Kosova, on je izjavio da bi priznanje dobro došlo, ali da ne vidi da se vrši pritisak na Srbiju.\n(Dnevne.rs/Pravda/Izvor: Srpski telegraf.rs)\n1 Comment on "POSLEDNJA PONUDA VAŠINGTONA: Udaljite se od Moskve i dobićete “neku vrstu” Velike Srbije?!"\nДРАГАНешковић | 25. марта 2018. at 21:58 |\nМисао старогрчког писца Езопа који је још 600 година пре Христа казао: “Луд је онај народ који се жели одрећи онога што има, надајући се да ће добити оно што нема”


Dačić: Albanci sa Kosova LAŽU VUČIĆA - ne žele kompromis, SAMO PRIZNANJE - Nova Borba\nDačić: Albanci sa Kosova LAŽU VUČIĆA - ne žele kompromis, SAMO PRIZNANJE\nŠef srpske diplomatije Ivica Dačić rekao je da, imajući u vidu svoje iskustvo, smatra da deo međunarodne zajednice i Albanci sa Kosova lažu predsednika Vučića – ne žele kompromis, samo priznanje.\nMinistar spoljnih poslova Ivica Dačić smatra da Priština i međunarodna zajednica treba da se izjasne o tome ima li ili nema Briselskog sporazuma, koji je potpisan pre pet godina.\n"Ketrin Ešton, Hašim Tači i ja smo potpisali taj sporazum, a ne bih da nije bilo odrednice o Zajednici srpskih opština (ZSO). Zbog toga je Srbija napravila niz ustupaka, uključujući i integraciju srpskih u kosovske institucije, da bi to moglo da funkcioniše. Neprihvatljivo je da i dalje raspravljamo o tome hoće li neko primeniti sporazum", rekao je Dačić gostujući u Dnevniku RTS-a.\nKomentarišući izjavu šefa kabineta Hašima Tačija, Bekima Čolakua, koji je rekao da bi Rumunija trebalo da prizna jednostrano proglašenu nezavisnost Kosova pre nego što se aktivno uključi u rešavanje tog problema, Dačić je rekao da je to "težak bezobrazluk".\n"Ne znam da li shvataju da su oni budale ako smatraju da će neko silom naterati Vučića ili Srbiju da bez kompromisa prizna Kosovo", rekao je Dačić.\nObjasnio je da predsednik Vučić želi zbog budućnosti da reši pitanje Kosova, ali da je naivno i pogrešno verovanje da će to učiniti bez daljih dogovora i kompromisa.\n"Ja Vučiću stalno govorim, pošto vidim da se muči oko toga jer nije lako – vrši se veliki pritisak da Srbija normalizuje odnose sa Prištinom da bi imala evropski put, a ne kaže se Prištini da oni učine napor ka normalizaciji – imajući u vidu moje iskustvo, siguran sam i stalno ga upozoravam da ga lažu sve vreme i neće kompromis i traže naše priznanje", rekao je Dačić.\nŠef srpske diplomatije je rekao da strahuje da će na kraju samo ispostaviti papir Beogradu u kojem ništa neće pisati osim da Srbija treba da prizna nezavisnost Kosova.\n"Što se mene tiče, a siguran sam i predsednika Vučića – Srbija to nikada neće prihvatiti i takvi pokušaji su pucanje iz prazne puške, ne postoji ucena koja može Srbiju da natera da prizna jednostrano proglašenu nezavisnost Kosova", poručio je ministar.\nDodao je da će Beograd "nastaviti sa svojom akcijom, što ih najviše nervira, iako govore da su to dečje igre i da je sve rešeno".\nDačić je rekao da pitanje Kosova nije rešeno, što dokazuje i činjenica da Vučića zovu na razgovore, kao i to što će, ističe, desetak zemalja povući priznanje Kosova.\n"Želimo kompromis, a ako oni ne žele kompromis – 'teraćemo se još'. Podržavam i podstičem predsednika Vučića da u ovoj stvari bude beskompromisan", rekao je Dačić.


Broćeta: Medijskim spinovima tjeraju investitore iz Drvara\nIzvršni sekretar SNSD-a za FBiH\nIzvršni sekretar SNSD-a za Federaciju BiH Goran Broćeta rekao je Srni da nije tačno pisanje pojedinih federalnih medija da ova stranka gubi većinu u Opštinskom vijeću Drvara, ocijenivši da je riječ o prljavoj predizbornoj kampanji čiji je cilj da se uruši srpsko biračko tijelo i otjeraju potencijalni investitori.\n"Sve ovo se dešava kada u Drvaru stvari kreću na bolje, rade se infrastrukturni projekti i otvaraju nova radna mjesta. Postavlja se pitanje šta je kome cilj - da li da Drvar ide naprijed ili da isti oni što su obećavali na stotine radnih mjesta prilikom svojih promocija "raspu" i raskrčme i ovo što imamo", rekao je Broćeta.\nBroćeta ističe da pojedinci na ovaj način pokušavaju da pokolebaju investitore koji su najavili svoj dolazak u Drvar.\nOn je ocijenio da je sve ovo "spin potrošenih avanturista i federalnih medija, koji su započeli prljavu predizbornu kampanju po instrukcijama pojedinaca uoči lokalnih izbora sa ciljem da uruše srpsko biračko tijelo".\nBroćeta je rekao da građani Drvara jasno vide ko se i kako bori za poboljšanje života u Drvaru, da su to znali da cijene, te da se nada da će tako biti i ubuduće.\n"Koliko je pojedinim federalnim medijima stalo do ovih krajeva govori i to da čak ne znaju da su načelnici Bosanskog Petrovca i Bosanskog Grahova na prijevremenim izborima izabrani kao nezavisni kandidati, a da je načelnik Bosanskog Petrovca potom pristupio DNS-u. Toliko o tome koliko su ti mediji informisani i odgovorni", rekao je Broćeta.\nOn ističe da na posljednjem zasjedanju Opštinskog vijeća Drvar, kojem nisu prisustvovala dva odbornika SNSD-a, opozicija nije podržala dnevni red na kojem su bile tačke od opšteg interesa za građane Drvara, čime je pokazala koliko joj je zaista stalo do Drvara i njegovog stanovništva.\n"Zamislite kada neko glasa protiv zaključka da se u Drvaru počne sa polaganjem vozačkog ispita ili protiv izvještaja Osnovne škole Drvar ili recimo protiv odluke o nadoknadi materijalne štete nastale usljed elementarnih nepogoda", rekao je Broćeta.\nOn kaže da se većina odbornika koji su mandat dobili sa kompenzacionih lista godinu dana nije pojavljivala na sjednicama Opštinskog vijeća Drvar.\n"SNSD će već na narednoj sjednici Opštinskog vijeća Drvar pokazati da će sva pompa koja se pokušava napraviti od ovoga biti `šta je babi milo, to joj se i snilo`. Ovo jasno govori da su pojedine političke partije počele uzaludnu prljavu političku kampanju", naglašava Broćeta.\nGoran Broćeta Drvar\nDelegati u Klubu Srba u Domu naroda Parlamenta FBiH


Predstavljen izveštaj o stanju u manjinskim medijima u Srbiji – Centar za razvoj lokalnih medija\nPredstavljen izveštaj o stanju u manjinskim medijima u Srbiji\nNa danas održanom panelu u organizaciji kancelarije OEBS-a u Srbiji posvećenom stanju u medijima na jezicima nacionalnih manjina naglašen je značaj ovog pitanja i potreba da se o problemu slobode manjinskih medija nastavi govoriti kako bi se ovo polje dalje razvijalo.\nAmbasador Andrea Oricio, šef misije OEBS-a u Srbiji, posebno je izrazio značaj Izveštaja o medijima na jezicima manjina jer se, prema njegovim rečima, o ovoj temi ne govori dovoljno i šira javnost nije upoznata sa problemima u radu sa kojim se ovi mediji susreću.\nNaglasio je pravo svakog građanina Republike Srbije na slobodnu, pravovremenu informaciju na svom maternjem jeziku. Nezavisni manjinski mediji omogućiće na taj način svakom građaninu da bude tačno i pravovremeno obavešten o svojim pravima i da bude aktivni učesnik svoje zajednice.\nNezavisni mediji na jezicima manjina su preduslov svakog demokratskog društva i cilj je svake države da ih podržava i razvija, složili su se svi učesnici konferencije.\nSlavica Trifunović, predstavnica Ministarstva za kulturu i informisanje, pozitivno je ocenila dosadašnje napore države na ovom polju.\n„Država je dosta toga učinila pre svega na uređenju zakonodavnog okvira, ali i procesa implementacije“, ocenila je saradnica za informisanje i medije Slavica Trifunović.\nIzmeđu ostalog, posebno je naglasila da su mnogi od ovih medija bili isključeni iz procesa privatizacije upravo prepoznajući njihov značaj za političku i društvenu stabilnost države.\nKada su u pitanju mediji koji su prošli kroz proces privatizacije, naglasila je da su uspostavljeni mehanizmi koji regulišu nastavak emitovanja sadržaja na jezicima manjina.\n„Republika Srbija kontinuirano obezbeđuje stabilan izvor finansiranja manjinskih mediija“, izjavila je Slavica Trifunović.\nProjektno sufinansiranje je samo jedan od pozitivnih primera uticaja države u ovoj sferi, a ona je naglasila da je ohrabrujuće i što se svake godine na ove konkurse prijavljuje sve više projekata.\nZahvalila se i saradnji sa misijom OEBS-a u Srbiji, koje je doprinelo razvitku ovih medija, što je rezultiralo mnogo kvalitetnijim projektima koji se svake godine prijavljuju na državne konkurse za sufinansiranje.\nGordana Janković, šefica Odeljenja za medije Misije OEBS-a u Srbiji, izrazila je zabrinutost u vezi sa slobodom i autonomijom manjinskih medija u budućem periodu, jer ove godine ističu zakonski rokovi koji su obavezivali privatizovane medije da zadrže plan o emitovanju programa na jezicima manjina, te je pozvala na povećan oprez i monitoring ovih medija u narednom periodu.\nOna je trenutnu situaciju u manjinskim medijima ocenila veoma teškom naglasivši loš socijalni položaj novinara koji rade u ovim redakcijama, a kao poseban primer navela je trenutnu situaciju zaposlenih u Radio Televiziji Vojvodine koji se suočavaju sa iznenadnim otkazima.\nPredstavnik NUNS-a Željko Bodrožić, složio se sa stavom Gordane Janković i posebno naglasio politički pritisak pod kojim rade ove redakcije, a sve u cilju da se manjinski mediji stave u svrhu propagande, kako je on rekao.\n„Neophodno je ojačati profesionalizam u medijima na jezicima nacionalnih manjina, kako bi se obezbedila autonomija uređivačke politike, a stabilni prihodi su veoma bitan temelj svakog nezavisnog medija“, zaključio je on.\nKreator Izveštaja o medijima na jezicima manjina, Nedim Sejdinović, izrazio je kompleksnost ovog pitanja, jer ono, prema njegovim rečima, nije samo pitanje slobode medija, već je kulturološko i političko pitanje od kog zavisi stabilnost svake zajednice.\nProblem kreiranja registra svih manjinskih medija koja su aktivna u Republici Srbiji otkrio je i potencijalna mesta za dalji razvoj zakonskog okvira, kako bi se tačno razjasnilo šta jedan medij mora da ispuni kako bi ostvario parametre kvalitetnog manjinskog informisanja, ocenio je kreator Izveštaja.\nManjak kadrova je još jedan od problema o kome su govorili predstavnici manjinskih medija, posebno nacionalnih manjina čije su matične države članice Evropske Unije.\nUticaj privatizacije na problem nezavisnosti medija, posebno od političkog uticaja, različito su videli predstavnici nacionalnih saveta, koji su je ocenili negativno i predstavnici samostalnih manjinskih medija, koji privatizaciju vide kao pozitivno rešenje za ovaj problem.\nIako je Republika Srbija potpisnica mnogih konvencija o slobodama medija i iako postoji zadovoljavajući zakonski okvir, postoje problemi u procesu implementacije tih zakona.\nPotrebno je osigurati ovim medijima stabilne prihode, uspostaviti mehanizme kontrole nezavisnosti ovih medija od političkih uticaja i dalje raditi na obuci ovih redakcija kako bi se poboljšao njihov rad, zaključci su ove konferencije.


Beograd spreman za najavljene padavine\nGradski menadžer Beograda Goran Vesić izjavio je danas da je Zimska služba “Beograd puta” spremna za najavljene padavine i da je tokom noći preventivno bačeno 320 tona soli da se na kolovozu ne bi stvorio tanak sloj leda, koji je najopasniji za vozače.\n“Služba se nalazi u četvrtom stepenu pripravnosti. Spremno je 164 vozila, 103 kamiona, 37 multikarova i 24 utovarna vozila, koji su raspoređeni na 14 punktova, uz neprekidno dežurstvo”, rekao je Vesić a saopštila gradska uprava.\nSneg je u Beogradu počeo da pada sinoć, nešto pre ponoći, na teritoriji Lazarevca, Mladenovca, Sopota i viših delova Beograda.\n“Danas se prema najavi Hidro-meteorološkog zavoda očekuje do 10 centimetara snega na području Beograda, i to nije nikakav problem za Zimsku službu ‘Beograd puta’. U ovakvim uslovima može da bude problem veta koji može da vraća očišćen sneg na kolovoz”, rekao je on.\nVesić je podsetio da Grad Beograd ima na raspolaganju više od 1.250 radnika gradskih javnih preduzeća koji će da čiste sneg sa ulica, trotoara i sa javnih površina i prolaza.\nPrema njegovim rečima inspekciji i komunalnoj policiji naloženo je da kontrolišu da li su očišćeni prilazi školama, vrtićima i bolnicama, kao i ispred privatnih lokala i stambenih objekata, da se građani ne bi povređivali.\n“Zakon o inspekcijskom nadzoru se pokazao kao jako dobar u predhodnom peridu, gde je inspekcija dužna prvo da opomene građane i da rok, pa tek onda piše kazne. Iskustvo od pre dve nedelje se pokazalo kao dobro, jer svi koji su bili opomenuti kasnije su izvršili svoju građansku obavezu”, rekao je Vesić.